KOMISSION ASETUS (EU) N:o 748/2012,

annettu 3 päivänä elokuuta 2012,

ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä

(uudelleenlaadittu)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 5 artiklan 5 kohdan ja 6 artiklan 3 kohdan,

sekä katsoo seuraavaa:

Ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annettua komission asetusta (EY) N:o 1702/2003 (2) on muutettu useita kertoja ja huomattavilta osin (3) . Koska uusia muutoksia tehdään mainittuun asetukseen, se olisi selkeyden vuoksi uudelleenlaadittava.

On välttämätöntä vahvistaa yhteiset tekniset vaatimukset ja hallinnolliset menettelyt sen varmistamiseksi, että asetuksen (EY) N:o 216/2008 soveltamisalaan kuuluvat ilmailualan tuotteet, osat ja laitteet täyttävät lentokelpoisuus- ja ympäristönsuojeluvaatimukset. Tällaisissa vaatimuksissa ja menettelyissä olisi täsmennettävä edellytykset, jotka koskevat asianmukaisten todistusten antamista, voimassa pitämistä, muuttamista, tai voimassaolon keskeyttämistä tai peruuttamista.

Vahvistaessaan toimenpiteitä lentokelpoisuutta koskevien yhteisten keskeisten vaatimusten täytäntöön panemiseksi komission on huolehdittava siitä, että ne noudattavat alan viimeisintä kehitystä ja parhaita toimintatapoja, että niissä otetaan huomioon maailmanlaajuinen ilma-aluksiin liittyvä käyttökokemus samoin kuin tieteen ja tekniikan kehitys, ja että niiden avulla on mahdollista välittömästi reagoida todettuihin onnettomuuksien ja vakavien vaaratilanteiden syihin.

On välttämätöntä tunnustaa ennen asetuksen (EY) N:o 1702/2003 voimaantuloa annettujen todistusten jatkuva voimassaolo asetuksen (EY) N:o 216/2008 69 artiklan mukaisesti.

Yhtenäisen ja korkean ilmailun turvallisuustason ylläpitämiseksi Euroopassa on tarpeen muuttaa ilma-alusten ja niihin liittyvien tuotteiden, osien ja laitteiden sekä suunnittelu- ja tuotanto-organisaatioiden sertifiointia koskevia vaatimuksia ja menettelyjä. Erityisesti on tarpeen vahvistaa tyyppisertifioinnin perusteiden ja ympäristönsuojeluvaatimusten noudattamisen osoittamista koskevat säännöt sekä ottaa käyttöön mahdollisuus valita tyyppitodistusten muutosten osalta myöhemmin annettavien standardien noudattaminen.

Virasto on laatinut täytäntöönpanosäännöistä luonnokset ja toimittanut ne komissiolle lausuntoinaan 01/2009 ”Mahdollisuus poiketa lentokelpoisuusmääräyksistä suunnitelmamuutosten tapauksessa”, 02/2009 ”Eurooppalaisiin teknisiin standardeihin (ETSO) liittyvät korjaukset tai suunnitelmamuutokset”, 01/2010 ”Alaluku J DOA” ja 01/2011 ”ELA-menettely” ja ”vakiomuutokset ja -korjaukset” asetuksen (EY) N:o 216/2008 19 artiklan 1 kohdan mukaisesti.

ON HYVÄKSYNYT TÄMÄN ASETUKSEN:

1 artikla

Soveltamisala ja määritelmät

1. Tässä asetuksessa vahvistetaan asetuksen (EY) N:o 216/2008 5 artiklan 5 kohdan ja 6 artiklan 3 kohdan mukaisesti tuotteiden, osien ja laitteiden lentokelpoisuus- ja ympäristösertifiointia koskevat yhteiset tekniset vaatimukset ja hallinnolliset menettelyt ja täsmennetään

2. Tässä asetuksessa tarkoitetaan:

’M osalla’ lentokelpoisuuden ylläpitoa koskevia vaatimuksia, jotka on hyväksytty asetuksen (EY) N:o 216/2008 mukaisesti;

ilmalaiva, joka on suunniteltu enintään neljälle ja jonka suurin sallittu suunnittelun mukainen nostamiseen tarvittavan kaasun tai kuuman ilman tilavuus on enintään 3 400 m3 kuumailmalaivojen ja 1 000 m3 kaasuilmalaivojen osalta;

2 artikla

Tuotteiden, osien ja laitteiden sertifiointi

1. Tuotteille, osille ja laitteille on annettava liitteen I (21 osa) mukaiset todistukset.

2. Poiketen siitä, mitä 1 kohdassa säädetään ilma-aluksiin, mukaan lukien niihin asennetut tuotteet, osat tai laitteet, joita ei ole rekisteröity jäsenvaltiossa, ei sovelleta liitteessä I (21 osa) olevien H ja I alalukujen säännöksiä. Niihin ei myöskään sovelleta liitteessä I (21 osa) olevan P alaluvun säännöksiä, paitsi silloin, kun ilma-aluksen tunnistemerkinnöistä on määrännyt jokin jäsenvaltio.

3 artikla

Tyyppitodistusten ja niihin liittyvien lentokelpoisuustodistusten voimassaolon jatkuminen

1. Jos tuotteella on ollut tyyppitodistus tai lentokelpoisuustodistuksen antamiseen oikeuttava asiakirja, jonka jokin jäsenvaltio on antanut ennen 28 päivää syyskuuta 2003, sovelletaan seuraavia säännöksiä:

valtio, jonka kanssa jäsenvaltio on tehnyt kahdenvälisen lentokelpoisuutta koskevan sopimuksen tai vastaavan järjestelyn, jonka perusteella tällaiset tuotteet on sertifioitu kyseisen suunnitteluvaltion lentokelpoisuusmääräysten mukaisesti, ellei virasto ole määrittänyt, että tällaiset lentokelpoisuusmääräykset tai käyttökokemus tai suunnitteluvaltion turvallisuusjärjestelmä eivät tarjoa asetuksen (EY) N:o 216/2008 ja tämän asetuksen turvallisuustasoa vastaavaa tasoa.

2. Tuotteisiin, joiden tyyppisertifiointimenettely oli käynnissä JAA:n tai jäsenvaltion menettelyjen mukaisesti 28 päivänä syyskuuta 2003, sovelletaan seuraavaa:

jos tuotteelle on haettu sertifiointia useassa jäsenvaltiossa, vertailukohtana on käytettävä kaikkein pisimmälle edennyttä hanketta;

3. Tuotteisiin, joilla on kansallinen tyyppitodistus tai vastaava ja joita koskevaa muutoksen hyväksyntämenettelyä ei ollut saatettu loppuun jäsenvaltiossa, kun tyyppitodistuksen oli oltava tämän asetuksen mukainen, sovelletaan seuraavaa:

jos hyväksyntämenettely on käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

4. Sellaisten tuotteiden osalta, joilla on ollut kansallinen tyyppitodistus tai vastaava ja joihin tehtävää suurta korjausta koskevan suunnitelman hyväksymismenettelyä ei ollut saatettu loppuun jäsenvaltiossa, kun tämän asetuksen mukainen tyyppitodistus oli määritettävä, liitteessä I (21 osa) olevan 21.A.433 kohdan a alakohdan noudattamiseksi JAA:n tai jäsenvaltion menettelyissä tehdyt vaatimustenmukaisuutta koskevat havainnot katsotaan viraston tekemiksi havainnoiksi.

5. Jäsenvaltion antaman lentokelpoisuustodistuksen, jossa vahvistetaan yhdenmukaisuus 1 kohdan mukaisesti määritetyn tyyppitodistuksen kanssa, katsotaan olevan tämän asetuksen mukainen.

4 artikla

Lisätyyppitodistusten voimassaolon jatkuminen

1. Sellaiset lisätyyppitodistukset, jotka jäsenvaltio on antanut JAA:n menettelyjen tai sovellettavien kansallisten menettelyjen mukaisesti, ja sellaiset muiden kuin tuotteen tyyppitodistuksen haltijan ehdottamat muutokset tuotteisiin, jotka jäsenvaltio on hyväksynyt sovellettavien kansallisten menettelyjen mukaisesti, katsotaan tämän asetuksen mukaan annetuiksi, jos kyseiset lisätyyppitodistukset tai muutokset olivat voimassa 28 päivänä syyskuuta 2003.

2. Lisätyyppitodistuksiin, joita koskeva sovellettavien JAA:n lisätyyppitodistusmenettelyjen mukainen jäsenvaltion sertifiointimenettely oli käynnissä 28 päivänä syyskuuta 2003, sekä tuotteisiin tehtäviin suuriin muutoksiin, joita on ehdottanut muu kuin tuotteen tyyppitodistuksen haltija ja joita koskeva sovellettavien kansallisten menettelyjen mukainen jäsenvaltion sertifiointimenettely oli käynnissä 28 päivänä syyskuuta 2003, sovelletaan seuraavaa:

jos sertifiointimenettely on ollut käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

5 artikla

Tiettyjen jäsenvaltioissa rekisteröityjen ilma-alusten toiminnan jatkuminen

Sellaisten ilma-alusten osalta, joilla ei voida katsoa olevan tämän asetuksen 3 artiklan 1 kohdan a alakohdan mukaisesti annettua tyyppitodistusta ja joille jokin jäsenvaltio on antanut lentokelpoisuustodistuksen ennen kuin asetusta (EY) N:o 1702/2003 alettiin soveltaa kyseisessä jäsenvaltiossa (4) ja jotka olivat edelleen jonkin jäsenvaltion rekisterissä 28 päivänä maaliskuuta 2007, seuraavien tekijöiden katsotaan yhdessä muodostavan tämän asetuksen mukaisesti annetut sovellettavat erityiset lentokelpoisuusspesifikaatiot:

suunnitteluvaltion tyyppitodistuksen tietolomake ja melua koskeva tyyppitodistuksen tietolomake tai vastaavat asiakirjat edellyttäen, että suunnitteluvaltio on sopinut viraston kanssa asetuksen (EY) N:o 216/2008 27 artiklan 2 kohdan mukaisesti työjärjestelyistä, jotka kattavat tällaisen ilma-aluksen suunnittelun jatkuvan lentokelpoisuuden;

6 artikla

Osille ja laitteille annettujen todistusten voimassaolon jatkuminen

1. Jäsenvaltioiden osille ja laitteille antamat hyväksynnät, jotka olivat voimassa 28 päivänä syyskuuta 2003, katsotaan annetuiksi tämän asetuksen mukaisesti.

2. Sellaisten osien ja laitteiden osalta, joiden hyväksymis- tai valtuutusmenettely oli jossakin jäsenvaltiossa meneillään 28 päivänä syyskuuta 2003, sovelletaan seuraavaa:

jos valtuutusmenettely on ollut käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

7 artikla

Lupa ilmailuun

Jäsenvaltioiden ennen 28 päivää maaliskuuta 2007 määrittämät ehdot, jotka koskevat lupaa ilmailuun tai muuta lentokelpoisuustodistusta, joka annetaan ilma-alukselle, jolla ei ole tämän asetuksen mukaista lentokelpoisuustodistusta tai rajoitettua lentokelpoisuustodistusta, katsotaan määritetyiksi tämän asetuksen mukaisesti, ellei virasto ennen 28 päivää maaliskuuta 2008 todennut, että ehdot eivät tarjoa asetuksen (EY) N:o 216/2008 ja tämän asetuksen turvallisuustasoa vastaavaa tasoa.

8 artikla

Suunnitteluorganisaatiot

1. Tuotteiden, osien ja laitteiden suunnittelusta tai niihin tehtävistä muutoksista tai korjauksista vastaavan organisaation on osoitettava pätevyytensä liitteen I (21 osa) mukaisesti.

2. Poiketen siitä, mitä 1 kohdassa säädetään organisaatio, jonka päätoimipaikka on muussa valtiossa kuin jäsenvaltiossa, voi osoittaa pätevyytensä tämän valtion kyseistä tuotetta, osaa tai laitetta varten antamalla todistuksella jos:

3. Suunnitteluorganisaatioiden hyväksyntöjen, jotka jäsenvaltio on antanut tai tunnustanut sovellettavien JAA-vaatimusten ja -menettelyjen mukaisesti ja jotka ovat voimassa ennen 28 päivää syyskuuta 2003, katsotaan olevan tämän asetuksen mukaisia.

9 artikla

Tuotanto-organisaatiot

1. Tuotteiden, osien ja laitteiden valmistuksesta vastaavan organisaation on osoitettava pätevyytensä liitteen I (21 osa) mukaisesti.

2. Poiketen siitä, mitä 1 kohdassa säädetään valmistaja, jonka päätoimipaikka on muussa valtiossa kuin jäsenvaltiossa, voi osoittaa pätevyytensä kyseisen valtion tuotetta, osaa tai laitetta varten antamalla todistuksella jos:

3. Jäsenvaltion JAA:n menettelyjen mukaisesti ennen 28 päivää syyskuuta 2003 antamien tuotanto-organisaatioita koskevien hyväksyntöjen katsotaan olevan tämän asetuksen mukaisia.

10 artikla

Viraston toimenpiteet

1. Viraston on laadittava hyväksyttävät vaatimusten täyttämisen menetelmät, joilla toimivaltaiset viranomaiset, organisaatiot ja henkilöstö voivat osoittaa tämän asetuksen liitteen I (21 osa) vaatimusten täyttämisen.

2. Viraston vahvistamissa hyväksyttävissä menetelmissä vaatimusten täyttämiseksi ei pidä ottaa käyttöön uusia vaatimuksia eikä lieventää tämän asetuksen liitteessä I (21 osa) vahvistettuja vaatimuksia.

3. Kun käytetään viraston vahvistamia hyväksyttäviä menetelmiä vaatimusten täyttämiseksi, tämän asetuksen liitteessä I (21 osa) olevat niihin liittyvät vaatimukset katsotaan täytetyiksi ilman erillistä osoittamista, sanotun kuitenkaan rajoittamatta asetuksen (EY) N:o 216/2008 54 ja 55 artiklan soveltamista.

11 artikla

Kumoaminen

Kumotaan asetus (EY) N:o 1702/2003.

Viittauksia kumottuun asetukseen pidetään viittauksina tähän asetukseen liitteessä III olevan vastaavuustaulukon mukaisesti.

12 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 79, 19.3.2008, s. 1.

(2) EUVL L 243, 27.9.2003, s. 6.

(3) Katso liite II.

(4) EU 15: 28 päivänä syyskuuta 2003; EU 10: 1 päivänä toukokuuta 2004; EU 2: 1 päivänä tammikuuta 2007.

LIITE I

21 OSA

Ilma-alusten ja niihin liittyvien tuotteiden, osien ja laitteiden sekä suunnittelu- ja tuotanto-organisaatioiden sertifiointi

Sisällys

21.1 Yleistä

LUKU A – TEKNISET VAATIMUKSET

A ALALUKU – YLEISET SÄÄNNÖKSET

21.A.1 Soveltamisala

21.A.2 Muun henkilön kuin todistuksen hakijan tai haltijan velvoittautuminen

21.A.3A Vauriot, toimintahäiriöt ja viat

21.A.3B Lentokelpoisuusmääräykset

21.A.4 Suunnittelun ja tuotannon välinen koordinaatio

B ALALUKU – TYYPPITODISTUKSET JA RAJOITETUT TYYPPITODISTUKSET

21.A.11 Soveltamisala

21.A.13 Hakukelpoisuus

21.A.14 Pätevyyden osoittaminen

21.A.15 Hakeminen

21.A.16A Lentokelpoisuussäännöt

21.A.16B Erityisehdot

21.A.17 Tyyppisertifioinnin perusteet

21.A.18 Sovellettavat ympäristönsuojeluvaatimukset ja sertifiointieritelmät

21.A.19 Uutta tyyppitodistusta edellyttävät muutokset

21.A.20 Tyyppisertifioinnin perusteiden ja ympäristönsuojeluvaatimusten noudattaminen

21.A.21 Tyyppitodistuksen antaminen

21.A.23 Rajoitetun tyyppitodistuksen antaminen

21.A.31 Tyyppisuunnitelma

21.A.33 Tarkastukset ja kokeet

21.A.35 Koelennot

21.A.41 Tyyppitodistus

21.A.44 Haltijan velvollisuudet

21.A.47 Siirrettävyys

21.A.51 Voimassaolo ja voimassa pysyminen

21.A.55 Tietojen säilyttäminen

21.A.57 Käsikirjat

21.A.61 Jatkuvan lentokelpoisuuden ylläpitämistä koskevat ohjeet

(C ALALUKU – EI KÄYTÖSSÄ)

D ALALUKU – TYYPPITODISTUKSIIN JA RAJOITETTUIHIN TYYPPITODISTUKSIIN TEHTÄVÄT MUUTOKSET

21.A.90A Soveltamisala

21A.90B Vakiomuutokset

21.A.91 Tyyppisuunnitelman muutosten luokitus

21.A.92 Hakukelpoisuus

21.A.93 Hakeminen

21.A.95 Pienet muutokset

21.A.97 Suuret muutokset

21.A.101 Sovellettavat sertifiointieritelmät ja ympäristönsuojeluvaatimukset

21.A.103 Hyväksynnän antaminen

21.A.105 Tietojen säilyttäminen

21.A.107 Jatkuvan lentokelpoisuuden ylläpitämistä koskevat ohjeet

21.A.109 Velvollisuudet ja EPA-merkintä

E ALALUKU – LISÄTYYPPITODISTUKSET

21.A.111 Soveltamisala

21.A.112A Hakukelpoisuus

21.A.112B Pätevyyden osoittaminen

21.A.113 Lisätyyppitodistuksen hakeminen

21.A.114 Vaatimustenmukaisuuden osoittaminen

21.A.115 Lisätyyppitodistuksen antaminen

21.A.116 Siirrettävyys

21.A.117 Tuotteen sen osan muuttaminen, jota lisätyyppitodistus koskee

21.A.118A Velvollisuudet ja EPA-merkintä

21.A.118B Voimassaolo ja voimassa pysyminen

21.A.119 Käsikirjat

21.A.120 Jatkuvan lentokelpoisuuden ylläpitämistä koskevat ohjeet

F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ

21.A.121 Soveltamisala

21.A.122 Hakukelpoisuus

21.A.124 Hakeminen

21.A.125A Hyväksymiskirjeen antaminen

21.A.125B Havainnot

21.A.125C Voimassaolo ja voimassa pysyminen

21.A.126 Tuotannonvalvontajärjestelmä

21.A.127 Kokeet: ilma-alukset

21.A.128 Kokeet: moottorit ja potkurit

21.A.129 Valmistajan velvollisuudet

21.A.130 Vaatimustenmukaisuusilmoitus

G ALALUKU – TUOTANTO-ORGANISAATION HYVÄKSYNTÄ

21.A.131 Soveltamisala

21.A.133 Hakukelpoisuus

21.A.134 Hakeminen

21.A.135 Tuotanto-organisaation hyväksynnän antaminen

21.A.139 Laatujärjestelmä

21.A.143 Käsikirja

21.A.145 Hyväksyntää koskevat vaatimukset

21.A.147 Hyväksytyssä tuotanto-organisaatiossa tapahtuvat muutokset

21.A.148 Toimipaikan muutokset

21.A.149 Siirrettävyys

21.A.151 Hyväksymisehdot

21.A.153 Hyväksymisehtojen muuttaminen

21.A.157 Tutkinnat

21.A.158 Havainnot

21.A.159 Voimassaolo ja voimassa pysyminen

21.A.163 Oikeudet

21.A.165 Haltijan velvollisuudet

H ALALUKU – LENTOKELPOISUUSTODISTUKSET JA RAJOITETUT LENTOKELPOISUUSTODISTUKSET

21.A.171 Soveltamisala

21.A.172 Hakukelpoisuus

21.A.173 Luokittelu

21.A.174 Hakeminen

21.A.175 Kieli

21.A.177 Lisäykset tai muutokset

21.A.179 Siirrettävyys ja uudelleen antaminen jäsenvaltioissa

21.A.180 Tarkastukset

21.A.181 Voimassaolo ja voimassa pysyminen

21.A.182 Ilma-aluksen merkinnät

I ALALUKU – MELUTODISTUKSET

21.A.201 Soveltamisala

21.A.203 Hakukelpoisuus

21.A.204 Hakeminen

21.A.207 Lisäykset tai muutokset

21.A.209 Siirrettävyys ja uudelleen antaminen jäsenvaltioissa

21.A.210 Tarkastukset

21.A.211 Voimassaolo ja voimassa pysyminen

J ALALUKU – SUUNNITTELUORGANISAATION HYVÄKSYNTÄ

21.A.231 Soveltamisala

21.A.233 Hakukelpoisuus

21.A.234 Hakeminen

21.A.235 Suunnitteluorganisaation hyväksynnän antaminen

21.A.239 Suunnittelunvarmistusjärjestelmä

21.A.243 Tiedot

21.A.245 Hyväksyntää koskevat vaatimukset

21.A.247 Suunnittelunvarmistusjärjestelmän muutokset

21.A.249 Siirrettävyys

21.A.251 Hyväksymisehdot

21.A.253 Hyväksymisehtojen muuttaminen

21.A.257 Tutkinnat

21.A.258 Havainnot

21.A.259 Voimassaolo ja voimassa pysyminen

21.A.263 Oikeudet

21.A.265 Haltijan velvollisuudet

K ALALUKU – OSAT JA LAITTEET

21.A.301 Soveltamisala

21.A.303 Sovellettavien vaatimusten noudattaminen

21.A.305 Osien ja laitteiden hyväksyminen

21.A.307 Osien ja laitteiden luovuttaminen asennettavaksi

(L ALALUKU – EI KÄYTÖSSÄ)

M ALALUKU – KORJAUKSET

21.A.431A Soveltamisala

21A.431B Vakiokorjaukset

21.A.432A Hakukelpoisuus

21.A.432B Pätevyyden osoittaminen

21.A.433 Korjausten suunnittelu

21.A.435 Korjausten luokittelu

21.A.437 Korjaussuunnitelman hyväksynnän antaminen

21.A.439 Korjausosien tuotanto

21.A.441 Korjauksen tekeminen

21.A.443 Rajoitukset

21.A.445 Korjaamattomat vauriot

21.A.447 Tietojen säilyttäminen

21.A.449 Jatkuvan lentokelpoisuuden ylläpitämistä koskevat ohjeet

21.A.451 Velvollisuudet ja EPA-merkintä

(N ALALUKU – EI KÄYTÖSSÄ)

O ALALUKU – EUROPEAN TECHNICAL STANDARD ORDER (ETSO) -VALTUUTUKSET

21.A.601 Soveltamisala

21.A.602A Hakukelpoisuus

21.A.602B Pätevyyden osoittaminen

21.A.603 Hakeminen

21.A.604 Apuvoimalaitetta (APU) koskeva ETSO-valtuutus

21.A.605 Tietovaatimukset

21.A.606 ETSO-valtuutuksen antaminen

21.A.607 ETSO-valtuutukseen liittyvät oikeudet

21.A.608 Suunnittelua ja suorituskykyä koskeva ilmoitus (DDP)

21.A.609 ETSO-valtuutuksen haltijoiden velvollisuudet

21.A.610 Poikkeuksien hyväksyminen

21.A.611 Suunnittelun muutokset

21.A.613 Tietojen säilyttäminen

21.A.615 Viraston tekemät tarkastukset

21.A.619 Voimassaolo ja voimassa pysyminen

21.A.621 Siirrettävyys

P ALALUKU – LUPA ILMAILUUN

21.A.701 Soveltamisala

21.A.703 Hakukelpoisuus

21.A.705 Toimivaltainen viranomainen

21.A.707 Ilmailuluvan hakeminen

21.A.708 Lentoehdot

21.A.709 Lentoehtojen hyväksynnän hakeminen

21.A.710 Lentoehtojen hyväksyminen

21.A.711 Ilmailuluvan antaminen

21.A.713 Muutokset

21.A.715 Kieli

21.A.719 Siirrettävyys

21.A.721 Tarkastukset

21.A.723 Voimassaolo ja voimassa pysyminen

21.A.725 Ilmailuluvan uusiminen

21.A.727 Ilmailuluvan haltijan velvollisuudet

21.A.729 Tietojen säilyttäminen

Q ALALUKU – TUOTTEIDEN, OSIEN JA LAITTEIDEN MERKITSEMINEN

21.A.801 Tuotteiden merkitseminen

21.A.803 Tunnistetietojen käsittely

21.A.804 Osien ja laitteiden merkitseminen

21.A.805 Kriittisten osien merkitseminen

21.A.807 ETSO-artikkeleiden merkitseminen

B LUKU – TOIMIVALTAISTEN VIRANOMAISTEN MENETTELYT

A ALALUKU – YLEISET SÄÄNNÖKSET

21.B.5 Soveltamisala

21.B.20 Toimivaltaisen viranomaisen velvollisuudet

21.B.25 Toimivaltaisen viranomaisen organisaatiota koskevat vaatimukset

21.B.30 Dokumentoidut menettelyt

21.B.35 Organisaation ja menettelyjen muutokset

21.B.40 Kiistojen ratkaiseminen

21.B.45 Raportointi/koordinointi

21.B.55 Tietojen säilyttäminen

21.B.60 Lentokelpoisuusmääräykset

B ALALUKU – TYYPPITODISTUKSET JA RAJOITETUT TYYPPITODISTUKSET

(C ALALUKU – EI KÄYTÖSSÄ)

D ALALUKU – MUUTOKSET TYYPPITODISTUKSIIN JA RAJOITETTUIHIN TYYPPITODISTUKSIIN

E ALALUKU – LISÄTYYPPITODISTUKSET

F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ

21.B.120 Tutkinta

21.B.125 Havainnot

21.B.130 Hyväksymiskirjeen antaminen

21.B.135 Hyväksymiskirjeen voimassa pitäminen

21.B.140 Hyväksymiskirjeen muuttaminen

21.B.145 Hyväksymiskirjeen rajoittaminen, voimassaolon keskeyttäminen tai peruuttaminen

21.B.150 Tietojen säilyttäminen

G ALALUKU – TUOTANTO-ORGANISAATION HYVÄKSYNTÄ

21.B.220 Tutkinta

21.B.225 Havainnot

21.B.230 Todistuksen antaminen

21.B.235 Jatkuva valvonta

21.B.240 Tuotanto-organisaation hyväksynnän muuttaminen

21.B.245 Tuotanto-organisaation hyväksynnän voimassaolon keskeyttäminen tai peruuttaminen

21.B.260 Tietojen säilyttäminen

H ALALUKU – LENTOKELPOISUUSTODISTUKSET JA RAJOITETUT LENTOKELPOISUUSTODISTUKSET

21.B.320 Tutkinta

21.B.325 Lentokelpoisuustodistusten antaminen

21.B.326 Lentokelpoisuustodistus

21.B.327 Rajoitettu lentokelpoisuustodistus

21.B.330 Lentokelpoisuustodistusten ja rajoitettujen lentokelpoisuustodistusten voimassaolon keskeyttäminen tai peruuttaminen

21.B.345 Tietojen säilyttäminen

I ALALUKU – MELUTODISTUKSET

21.B.420 Tutkinta

21.B.425 Melutodistusten antaminen

21.B.430 Melutodistuksen voimassaolon keskeyttäminen tai peruuttaminen

21.B.445 Tietojen säilyttäminen

J ALALUKU – SUUNNITTELUORGANISAATION HYVÄKSYNTÄ

K ALALUKU – OSAT JA LAITTEET

(L ALALUKU – EI KÄYTÖSSÄ)

M ALALUKU – KORJAUKSET

(N ALALUKU – EI KÄYTÖSSÄ)

O ALALUKU – ETSO-VALTUUTUKSET

P ALALUKU – LUPA ILMAILUUN

21.B.520 Tutkinta

21.B.525 Ilmailulupien antaminen

21.B.530 Ilmailulupien peruuttaminen

21.B.545 Tietojen säilyttäminen

Q ALALUKU – TUOTTEIDEN, OSIEN JA LAITTEIDEN MERKITSEMINEN

Lisäykset

Lisäys I – EASA 1 -lomake – huolto- ja valmistustodistus;

Lisäys II – EASA 15a -lomake – lentokelpoisuuden tarkastustodistus;

Lisäys III – EASA 20a -lomake – lupa ilmailuun;

Lisäys IV – EASA 20b -lomake – lupa ilmailuun (hyväksytyn organisaation antama);

Lisäys V – EASA 24 -lomake – rajoitettu lentokelpoisuustodistus;

Lisäys VI – EASA 25 -lomake – lentokelpoisuustodistus;

Lisäys VII – EASA 45 -lomake – melutodistus;

Lisäys VIII – EASA 52 -lomake – ilma-aluksen vaatimustenmukaisuusilmoitus;

Lisäys IX – EASA 53 -lomake – huoltotodiste;

Lisäys X – EASA 55 -lomake – tuotanto-organisaation hyväksyntätodistus;

Lisäys XI – EASA 65 -lomake – hyväksymiskirje tuotanto ilman tuotanto-organisaation hyväksyntää

21.1 Yleistä

Tässä liitteessä I (21 osa) ’toimivaltaisella viranomaisella’ tarkoitetaan:

a) niiden organisaatioiden osalta, joiden pääasiallinen toimipaikka on jossakin jäsenvaltiossa, kyseisen jäsenvaltion nimeämää viranomaista, tai virastoa, jos jäsenvaltio niin vaatii; tai

b) virastoa niiden organisaatioiden osalta, joiden pääasiallinen toimipaikka on jossakin muussa valtiossa kuin jäsenvaltiossa.

A LUKU

TEKNISET VAATIMUKSET

A ALALUKU – YLEISET SÄÄNNÖKSET

21.A.1 Soveltamisala

Tässä luvussa vahvistetaan yleiset säännökset tämän luvun mukaisesti annettujen tai annettavien todistusten hakijoiden ja haltijoiden oikeuksista ja velvollisuuksista.

21.A.2 Muun henkilön kuin todistuksen hakijan tai haltijan velvoittautuminen

Tämän luvun mukaisen tuote-, osa- tai laitetodistuksen haltijalta tai hakijalta edellytettävät toimet ja velvoitteet voi suorittaa hänen puolestaan toinen luonnollinen henkilö tai oikeushenkilö, jos todistuksen haltija tai hakija pystyy osoittamaan, että hän on tehnyt kyseisen henkilön kanssa sopimuksen, jolla varmistetaan todistuksen haltijan velvoitteista huolehtiminen.

21.A.3A Vauriot, toimintahäiriöt ja viat

a) Tiedonkeruu-, tutkinta- ja analysointijärjestelmä. Tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen, suuren korjauksen suunnitteluhyväksynnän tai muun hyväksynnän, joka katsotaan annetuksi tämän asetuksen mukaisesti, haltijalla on oltava järjestelmä sellaisiin vaurioihin, toimintahäiriöihin, vikoihin ja muihin poikkeamiin liittyvien raporttien ja tietojen keräämistä, tutkimista ja analysoimista varten, jotka voivat vaikuttaa haitallisesti tyyppitodistuksessa, rajoitetussa tyyppitodistuksessa, lisätyyppitodistuksessa, ETSO-valtuutuksessa tai suuren korjauksen suunnitteluhyväksynnässä tai missä tahansa muussa hyväksynnässä, joka katsotaan annetuksi tämän asetuksen mukaisesti, tarkoitetun tuotteen, osan tai laitteen jatkuvan lentokelpoisuuden säilymiseen. Tätä järjestelmää koskevat tiedot on annettava tuotteen, osan tai laitteen kaikkien tunnettujen käyttäjien saataville ja pyynnöstä sellaisen henkilön saataville, jolla on siihen muuhun täytäntöönpanomääräykseen perustuva valtuutus.

b) Raportoiminen virastolle 1. Tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen, suuren korjauksen suunnitteluhyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan on ilmoitettava virastolle kaikki tiedossaan olevat vauriot, toimintahäiriöt, viat tai muut poikkeamat, jotka liittyvät tyyppitodistuksessa, rajoitetussa tyyppitodistuksessa, lisätyyppitodistuksessa, ETSO-valtuutuksessa, suuren korjauksen suunnitteluhyväksynnässä tai missä tahansa muussa hyväksynnässä, joka katsotaan annetuksi tämän asetuksen mukaisesti, tarkoitettuun tuotteeseen, osaan tai laitteeseen ja joista on seurannut tai joista voi seurata turvallisuuden vaarantuminen. 2. Raportit on tehtävä viraston vahvistamassa muodossa ja vahvistamalla tavalla niin pian kuin se on käytännössä mahdollista, ja ne on lähetettävä joka tapauksessa 72 tunnin kuluessa mahdollisen turvallisuuden vaarantumisen havaitsemisesta, ellei se ole poikkeuksellisten olosuhteiden vuoksi mahdotonta.

c) Raportoitujen poikkeamien tutkinta 1. Jos b alakohdan tai 21.A.129 kohdan f alakohdan 2 alakohdan tai 21.A.165 kohdan f alakohdan 2 alakohdan mukaisesti raportoitu poikkeama johtuu suunnitteluvirheestä tai valmistusviasta, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuututuksen tai suuren korjauksen suunnitteluhyväksynnän, tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan taikka valmistajan on tutkittava vian syy ja ilmoitettava virastolle selvityksensä tulokset sekä toimet, joihin se on ryhtynyt tai aikoo ryhtyä vian korjaamiseksi. 2. Jos virasto toteaa, että vian korjaaminen edellyttää toimia, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuututuksen tai suuren korjauksen suunnitteluhyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan taikka valmistajan on toimitettava asiaa koskevat tiedot virastolle.

21.A.3B Lentokelpoisuusmääräykset

a) ’Lentokelpoisuusmääräyksellä’ tarkoitetaan viraston antamaa tai hyväksymää asiakirjaa, jossa määrätään toimista, jotka on suoritettava hyväksyttävän turvallisuustason palauttamiseksi ilma-alukselle silloin, kun on olemassa näyttöä siitä, että kyseisen ilma-aluksen turvallisuustaso saattaa muuten heikentyä.

b) Virasto antaa lentokelpoisuusmääräyksen seuraavissa tilanteissa: 1. kun virasto on todennut, että ilma-alus ei siinä tai siihen asennetussa moottorissa, potkurissa, osassa tai laitteessa havaitun puutteen vuoksi ole turvallinen; ja 2. kun on todennäköistä, että sama tilanne esiintyy tai voi syntyä muissa ilma-aluksissa.

c) Kun virasto on antanut lentokelpoisuusmääräyksen b alakohdassa tarkoitetun turvallisuutta vaarantavan puutteen korjaamiseksi tai tarkastuksen vaatimiseksi, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen tai suuren korjaussuunnitelman hyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan on: 1. ehdotettava sopivaa korjaustoimenpidettä tai vaadittavia tarkastuksia tai molempia ja toimitettava näiden ehdotusten tiedot virastolle hyväksyttäviksi; 2. viraston hyväksyttyä 1 alakohdassa tarkoitetut ehdotukset ilmoitettava asiaa koskevat kuvaustiedot ja suorittamista koskevat ohjeet tuotteen, osan tai laitteen kaikille tunnetuille käyttäjille tai omistajille sekä pyydettäessä jokaiselle, jonka on noudatettava lentokelpoisuusmääräystä.

d) Lentokelpoisuusmääräykseen on kuuluttava ainakin seuraavat tiedot: 1. selvitys turvallisuutta vaarantavasta seikasta; 2. niiden ilma-alusten tunnistetiedot, joita asia koskee; 3. tarvittavat toimet; 4. tarvittavien toimien suorittamisen määräaika; 5. voimaantulopäivä.

21.A.4 Suunnittelun ja tuotannon välinen koordinaatio

Jokaisen tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen, tyyppisuunnitelman muutoksen hyväksynnän tai korjaussuunnitelman hyväksynnän haltijan on tarvittaessa toimittava yhteistyössä tuotanto-organisaation kanssa, jotta varmistetaan:

a) 21.A.122 tai 21.A.133 kohdassa tai 21.A.165 kohdan c alakohdan 2 alakohdassa vaadittu riittävä yhteistyö suunnittelun ja tuotannon välillä; ja

b) tuotteen, osan tai laitteen jatkuvan lentokelpoisuuden ylläpitämisen tukeminen asianmukaisesti.

B ALALUKU – TYYPPITODISTUKSET JA RAJOITETUT TYYPPITODISTUKSET

21.A.11 Soveltamisala

Tässä alaluvussa vahvistetaan menettelytavat tuotteiden tyyppitodistusten ja ilma-alusten rajoitettujen tyyppitodistusten antamista varten sekä näiden todistusten hakijoiden ja haltijoiden oikeuksista ja velvollisuuksista.

21.A.13 Hakukelpoisuus

Luonnollinen henkilö tai oikeushenkilö, joka on osoittanut tai on osoittamassa pätevyytensä 21.A.14 kohdan mukaisesti, voi hakea tyyppitodistusta tai rajoitettua tyyppitodistusta tämän alaluvun ehtojen mukaisesti.

21.A.14 Pätevyyden osoittaminen

a) Tyyppitodistusta tai rajoitettua tyyppitodistusta hakevan organisaation on osoitettava pätevyytensä viraston J alaluvun mukaisesti antaman suunnitteluorganisaation hyväksyntätodistuksen avulla.

b) Poiketen siitä, mitä a alakohdassa säädetään hakija voi pyytää virastolta lupaa osoittaa pätevyytensä muulla tavoin käyttäen menettelyjä, joissa määritetään suunnitteluperiaatteet, käytettävissä olevat resurssit sekä toimintojen järjestys tämän liitteen I (21 osa) vaatimusten noudattamiseksi, jos tuote on jokin seuraavista: 1. ELA2-ilma-alus; 2. ELA2-ilma-alukseen asennettu moottori tai potkuri; 3. mäntämoottori; 4. koneessa on kiinteä tai maassa säädettävä potkuri.

c) Poiketen siitä, mitä a alakohdassa säädetään, hakija voi pätevyyden osoittamiseksi toimittaa virastolle 21A.20 kohdan b alakohdan mukaisen sertifiointiohjelman, jos tuote on jokin seuraavista: 1. ELA1-ilma-alus; 2. ELA1-ilma-alukseen asennettu moottori tai potkuri.

21.A.15 Hakeminen

a) Tyyppitodistusta tai rajoitettua tyyppitodistusta koskeva hakemus on tehtävä viraston vahvistamassa muodossa ja vahvistamalla tavalla.

b) Ilma-aluksen tyyppitodistusta tai rajoitettua tyyppitodistusta koskevan hakemuksen mukana on toimitettava piirustus ilma-aluksesta kolmesta suunnasta sekä sen alustavat perustiedot, mukaan lukien suunnitellut käyttöominaisuudet ja -rajoitukset.

c) Moottorin tai potkurin tyyppitodistusta koskevan hakemuksen mukana on toimitettava moottorin tai potkurin yleinen kokoonpanopiirustus, kuvaus suunnitteluominaisuuksista sekä käyttöominaisuuksista ja ehdotetuista käyttörajoista.

21.A.16A Lentokelpoisuussäännöt

Virasto antaa asetuksen (EY) N:o 216/2008 19 artiklan mukaisesti lentokelpoisuussääntöjä normeiksi, joiden avulla voidaan osoittaa tuotteiden, osien ja laitteiden täyttävän asetuksen (EY) N:o 216/2008 liitteen I (21 osa) keskeiset vaatimukset. Kyseisten sääntöjen on oltava riittävän yksityiskohtaisia, jotta hakijat voivat selvittää, millä ehdoin todistuksia annetaan.

21.A.16B Erityisehdot

a) Virasto laatii tuotteelle erityiset yksityiskohtaiset tekniset eritelmät eli erityisehdot, jos tuotetta koskevissa lentokelpoisuussäännöissä ei ole annettu riittävän tarkkoja tai asianmukaisia turvallisuusvaatimuksia tuotteelle seuraavista syistä: 1. tuotteessa on uusia tai epätavallisia suunnitteluominaisuuksia, verrattuna niihin suunnitteluperiaatteisiin, joihin sovellettava lentokelpoisuussääntö perustuu; tai 2. tuotteen aiottu käyttötarkoitus on epätavallinen; tai 3. muiden samankaltaisten tuotteiden käytöstä tai tuotteista, joilla on samankaltaisia suunnitteluominaisuuksia, saatujen kokemusten perusteella on käynyt ilmi, että turvallisuutta vaarantavia vikoja voi syntyä.

b) Erityisehdot sisältävät turvallisuusvaatimuksia, joita virasto pitää välttämättöminä vastaavan turvallisuustason saavuttamiseksi kuin se, joka sovellettavalla lentokelpoisuussäännöllä saavutetaan.

21.A.17 Tyyppisertifioinnin perusteet

a) Tyyppitodistuksen tai rajoitetun tyyppitodistuksen antamista varten ilmoitettaviin tyyppisertifioinnin perusteisiin on kuuluttava: 1. Viraston vahvistama sovellettava lentokelpoisuussääntö, joka on voimassa todistuksen hakupäivänä, ellei: i) virasto täsmennä muuta; tai ii) noudateta myöhemmin voimaantulevien muutosten sertifiointieritelmiä hakijan päätöksestä tai c ja d alakohdan mukaisesti; 2. Edellä 21.A.16B kohdan a alakohdan mukaisesti määrätyt mahdolliset erityisehdot.

b) Suuren lentokoneen ja suuren pyöriväsiipisen ilma-aluksen tyyppisertifiointia koskeva hakemus on voimassa viisi vuotta ja kaikki muut tyyppitodistusta koskevat hakemukset kolme vuotta, paitsi silloin, jos hakija osoittaa hakemuksen jättöhetkellä, että tuotteen suunnittelu, kehittäminen ja testaaminen vie pidemmän ajan ja virasto hyväksyy tämän pidemmän ajanjakson.

c) Jos tyyppitodistusta ei ole annettu tai on ilmeistä, että sitä ei anneta b alakohdassa tarkoitetun ajanjakson kuluessa, hakija voi: 1. tehdä uuden tyyppitodistusta koskevan hakemuksen ja noudattaa kaikkia a alakohdan ehtoja, joita sovellettiin myös alkuperäiseen hakemukseen; tai 2. hakea alkuperäiseen hakemukseen pidennystä ja noudattaa niitä sovellettavia lentokelpoisuussääntöjä, jotka ovat olleet voimassa hakijan valitsemana päivänä, joka ei saa olla aikaisempi kuin päivä, joka edeltää tyyppitodistuksen antamista enintään b alakohdassa alkuperäistä hakemusta varten vahvistetun ajan.

d) Jos hakija haluaa noudattaa jotakin sellaisen lentokelpoisuussääntöihin tehdyn muutoksen mukaista sertifiointieritelmää, joka on tullut voimaan tyyppitodistusta koskevan hakemuksen jättämisen jälkeen, hakijan on noudatettava myös muita sertifiointieritelmiä, joiden virasto katsoo liittyvän suoraan asiaan.

21.A.18 Sovellettavat ympäristönsuojeluvaatimukset ja sertifiointieritelmät

a) Ilma-aluksen tyyppitodistuksen antamiseen sovellettavista melutasovaatimuksista määrätään Chicagon yleissopimuksen liitteessä 16 olevan 1 luvun I niteen II osassa ja: 1. ääntä hitaampien suihkulentokoneiden osalta I niteen II osan 2, 3 ja 4 luvussa, soveltuvin osin; 2. potkurikäyttöisten lentokoneiden osalta I niteen II osan 3, 4, 5, 6 ja 10 luvussa, soveltuvin osin; 3. helikoptereiden osalta I niteen II osan 8 ja 11 luvussa, soveltuvin osin; ja 4. ääntä nopeampien lentokoneiden osalta I niteen II osan 12 luvussa, soveltuvin osin.

b) Ilma-aluksen ja moottorin tyyppitodistuksen antamiseen sovellettavista päästövaatimuksista määrätään Chicagon yleissopimuksen liitteessä 16: 1. tahallisen polttoaineen päästöjen estämisen osalta II niteen II osan 2 luvussa; 2. vain ääntä hitaammilla nopeuksilla käytettäväksi tarkoitettujen suihku- ja ohivirtausmoottorien päästöjen osalta II niteen III osan 2 luvussa; ja 3. vain ääntä nopeammilla nopeuksilla käytettäväksi tarkoitettujen suihku- ja ohivirtausmoottorien päästöjen osalta II niteen III osan 3 luvussa.

c) Virasto antaa asetuksen (EY) N:o 216/2008 19 artiklan mukaisesti sertifiointieritelmiä, jotka sisältävät hyväksyttävät menetelmät a ja b alakohdassa vahvistettujen melua ja päästöjä koskevien vaatimusten noudattamisen osoittamiseksi.

21.A.19 Uutta tyyppitodistusta edellyttävät muutokset

Luonnollisen henkilön tai oikeushenkilön, joka ehdottaa tuotteeseen muutosta, on haettava virastolta uutta tyyppitodistusta, jos virasto katsoo, että suunnitteluun, tehoon, työntövoimaan tai massaan tehtävä muutos on niin merkittävä, että on tarpeen tehdä täydellinen tutkinta sovellettavien tyyppisertifioinnin perusteiden noudattamisesta.

21.A.20 Tyyppisertifioinnin perusteiden ja ympäristönsuojeluvaatimusten noudattaminen

a) Tyyppitodistuksen ja rajoitetun tyyppitodistuksen hakijan on osoitettava täyttävänsä sovellettavat tyyppisertifioinnin perusteet ja ympäristönsuojeluvaatimukset sekä esitettävä virastolle, miten vaatimustenmukaisuus on osoitettu.

b) Hakijan on toimitettava virastolle sertifiointiohjelma, jossa on yksityiskohtaiset tiedot menetelmistä, joilla vaatimusten täyttäminen osoitetaan. Kyseistä asiakirjaa on tarvittaessa ajantasaistettava sertifioinnin kuluessa.

c) Hakijan on merkittävä vaatimusten täyttämisen perustelut vaatimustenmukaisuusasiakirjoihin b alakohdassa tarkoitetun sertifiointiohjelman mukaisesti.

d) Hakijan on annettava vakuutus siitä, että hän on osoittanut vaatimustenmukaisuuden kaikkien sovellettavien tyyppisertifioinnin perusteiden ja ympäristönsuojeluvaatimusten osalta b alakohdassa tarkoitetun sertifiointiohjelman mukaisesti.

e) Jos hakijalla on asianmukainen suunnitteluorganisaation hyväksyntä, (d) alakohdassa tarkoitettu vakuutus on annettava J alaluvun ehtojen mukaisesti.

21.A.21 Tyyppitodistuksen antaminen

Hakijalla on oikeus viraston antamaan tyyppitodistukseen seuraavien edellytysten täyttyessä:

a) hakija on osoittanut pätevyytensä 21.A.14 kohdan mukaisesti;

b) hakija on antanut kohdassa 21.A.20 kohdan d alakohdassa tarkoitetun vakuutuksen; ja

c) on osoitettu, että: 1. tuote, jolle sertifiointia haetaan, täyttää sovellettavat tyyppisertifioinnin perusteet ja ympäristönsuojeluvaatimukset, jotka on määritetty 21.A.17 ja 21.A.18 kohdan mukaisesti; 2. mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; 3. mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan; ja 4. tyyppitodistuksen hakija on nimenomaisesti todennut olevansa valmis noudattamaan 21.A.44 kohdan edellytyksiä.

d) Jos kyseessä on ilma-aluksen tyyppitodistus, siihen asennetulla moottorilla, potkurilla tai molemmilla on tyyppitodistus, joka on annettu tai määritetty tämän asetuksen mukaisesti.

21.A.23 Rajoitetun tyyppitodistuksen antaminen

a) Jos 21.A.21 kohdan c alakohdan edellytykset eivät täyty ilma-aluksen osalta, hakijalla on oikeus viraston ilma-aluksen rajoitettuun tyyppitodistukseen, jos hakija: 1. noudattaa viraston tyyppisertifioinnin perusteita, joilla varmistetaan riittävä turvallisuus ilma-aluksen aiotussa käytössä, sekä asiaan sovellettavia ympäristönsuojeluvaatimuksia; 2. ilmoittaa nimenomaisesti olevansa valmis noudattamaan 21.A.44 kohdan edellytyksiä.

b) Ilma-alukseen asennetulla moottorilla, potkurilla tai molemmilla: 1. on oltava tyyppitodistus, joka on annettu tai määritetty tämän asetuksen mukaisesti; tai 2. niiden on osoitetusti oltava ilma-aluksen turvallisen käytön kannalta tarpeellisten sertifiointieritelmien mukaisia.

21.A.31 Tyyppisuunnitelma

a) Tyyppisuunnitelman on sisällettävä: 1. piirustukset, eritelmät sekä piirustus- ja eritelmäluettelot, jotka tarvitaan asiaankuuluvat tyyppisertifioinnin perusteet ja ympäristönsuojeluvaatimukset täyttävän tuotteen konfiguraation ja suunnittelupiirteiden määrittämiseksi; 2. materiaaleja, valmistusprosesseja ja -menetelmiä sekä kokoonpanoa koskevat tiedot, jotka ovat tarpeen tuotteen vaatimustenmukaisuuden varmistamiseksi; 3. hyväksytty lentokelpoisuussääntöjen mukainen lentokelpoisuusrajoituksia koskeva osa ohjeista jatkuvan lento-kelpoisuuden ylläpitämiseksi; ja 4. muut tiedot, jotka ovat tarpeen myöhemmin valmistettavien samantyyppisten tuotteiden lentokelpoisuuden, meluominaisuuksien, polttoaineen päästöjen ja pakokaasupäästöjen (tarvittaessa) määrittämiseksi vertailemalla.

b) Jokainen tyyppisuunnitelma on riittävästi yksilöitävä.

21.A.33 Tarkastukset ja kokeet

a) Hakijan on tehtävä kaikki tarkastukset ja kokeet, jotka ovat tarpeen sovellettavien tyyppisertifioinnin perusteiden ja ympäristönsuojeluvaatimusten noudattamisen osoittamiseksi.

b) Ennen kunkin a alakohdan mukaisesti vaaditun kokeen tekemistä hakijan on määritettävä: 1. testattavan näytteen osalta, että: i) materiaalit ja menettelyt ovat ehdotetun tyyppisuunnitelman eritelmien mukaiset; ii) tuotteiden osat ovat ehdotetun tyyppisuunnitelman piirustusten mukaiset; iii) valmistusprosessit, rakenne ja kokoonpano vastaavat ehdotetun tyyppisuunnitelman määrityksiä; ja 2. koelaitteisto ja kokeissa ja testauksessa käytettävät mittalaitteet ovat testin kannalta sopivat ja ne on kalibroitu asianmukaisesti.

c) Hakijan on annettava virastolle mahdollisuus tehdä tarkastukset, jotka ovat tarpeen b alakohdan noudattamisen varmistamiseksi.

d) Hakijan on sallittava virastolle kaikkien raporttien tarkastaminen ja sellaisten tarkastusten ja koelentojen ja maakokeiden tekeminen, tai sen läsnäolo koelennoilla ja maakokeissa, jotka ovat tarpeen hakijan 21.A.20 kohdan d alakohdan mukaisesti antaman vaatimustenmukaisuutta koskevan ilmoituksen paikkansapitävyyden varmistamiseksi ja sen määrittämiseksi, että mikään piirre tai ominaisuus ei tee tuotteesta vaarallista niissä käyttötarkoituksissa, joille sertifiointia haetaan.

e) Viraston d alakohdan mukaisesti tekemien tai valvomien kokeiden osalta: 1. hakijan on toimitettava virastolle ilmoitus b alakohdan vaatimusten noudattamisesta; ja 2. tuotteeseen, osaan tai laitteeseen ei saa tehdä kokeeseen liittyviä muutoksia, jotka voivat vaikuttaa vaatimustenmukaisuusilmoitukseen b alakohdan vaatimustenmukaisuuden osoittamisen ja tuotteen, osan tai laitteen viraston tarkastettavaksi antamisen välisenä aikana.

21.A.35 Koelennot

a) Tyyppitodistuksen saamiseksi tehtävät koelennot on suoritettava viraston tällaisia koelentoja varten täsmentämien ehtojen mukaisesti.

b) Hakijan on suoritettava kaikki viraston tarpeellisina pitämät koelennot: 1. sovellettavien tyyppisertifioinnin perusteiden ja ympäristönsuojeluvaatimusten noudattamisen toteamiseksi; ja 2. jos kyseessä on tämän liitteen I (21 osa) mukaisesti sertifioitava ilma-alus, sen määrittämiseksi, onko saatu riittävät takeet siitä, että ilma-alus, sen osat ja laitteet ovat luotettavia ja toimivat asianmukaisesti, lukuun ottamatta seuraavia: i) purjelentokoneet ja moottoroidut purjelentokoneet; ii) ELA1- tai ELA2-luokkaan kuuluviksi määritellyt ilmapallot; iii) lentokoneet, joiden suurin sallittu lentoonlähtömassa (MTOM) on enintään 2 722 kg.

c) (Varattu)

d) (Varattu)

e) (Varattu)

f) edellä b alakohdan 2 alakohdassa säädettyjen koelentojen on sisällettävä: 1. niiden turbiinimoottori-ilma-alusten osalta, joiden moottorityyppiä ei ole aiemmin käytetty tyyppisertifioidussa ilma-aluksessa, vähintään 300 käyttötuntia täydellisellä moottorikokoonpanolla, joka on tyyppitodistuksen mukainen; ja 2. kaikkien muiden ilma-alusten osalta vähintään 150 tuntia käyttöä.

21.A.41 Tyyppitodistus

Tyyppitodistuksen ja rajoitetun tyyppitodistuksen katsotaan molempien kattavan tyyppisuunnitelman, käyttörajoitukset, tyyppitodistuksen lentokelpoisuutta ja päästöjä koskevat tietolomakkeet, sovellettavat tyyppisertifioinnin perusteet ja ympäristönsuojeluvaatimukset, joita virasto vaatii noudatettaviksi, sekä mahdolliset muut ehdot tai rajoitukset, joita tuotteelle on säädetty sovellettavissa sertifiointieritelmissä ja ympäristönsuojeluvaatimuksissa. Ilma-aluksen tyyppitodistus ja rajoitettu tyyppitodistus sisältävät molemmat lisäksi melua koskevat tyyppitodistuksen tietolomakkeet. Moottorin tyyppitodistuksen tietolomake sisältää myös tiedot päästövaatimusten noudattamisesta.

21.A.44 Haltijan velvollisuudet

Jokaisen tyyppitodistuksen ja rajoitetun tyyppitodistuksen haltijan on:

a) noudatettava 21.A.3A, 21.A.3B, 21.A.4, 21.A.55, 21.A.57 ja 21.A.61 kohdassa vahvistettuja velvollisuuksia, ja todistuksen haltijan on sitä varten jatkuvasti täytettävä 21.A.14 kohdan kelpoisuutta koskevat vaatimukset; ja

b) tehtävä Q alaluvun mukainen merkintä.

21.A.47 Siirrettävyys

Tyyppitodistuksen ja rajoitetun tyyppitodistuksen saa siirtää vain sellaiselle toiselle luonnolliselle henkilölle tai oikeushenkilölle, joka pystyy ottamaan vastatakseen 21.A.44 kohdan mukaiset velvoitteet ja on sitä varten osoittanut pystyvänsä täyttämään 21.A.14 kohdan mukaiset ehdot.

21.A.51 Voimassaolo ja voimassa pysyminen

a) Tyyppitodistus ja rajoitettu tyyppitodistus ovat voimassa toistaiseksi. Ne pysyvät voimassa, jos: 1. todistuksen haltija täyttää jatkuvasti tämän liitteen 1 (21 osa) vaatimukset; ja 2. todistusta ei luovuteta tai peruuteta viraston vahvistamien hallinnollisten menettelyjen mukaisesti.

b) Jos tyyppitodistus ja rajoitettu tyyppitodistus luovutetaan tai peruutetaan, se palautetaan virastolle.

21.A.55 Tietojen säilyttäminen

Tyyppitodistuksen ja rajoitetun tyyppitodistuksen haltijan on pidettävä kaikki olennaiset suunnittelutiedot, piirustukset ja koeraportit mukaan lukien testatun tuotteen tarkastustiedot viraston käytettävissä ja tiedot on säilytettävä, jotta voidaan hankkia tarvittavat tiedot tuotteen jatkuvan lentokelpoisuuden ylläpitämisen sekä sovellettavien ympäristönsuojeluvaatimusten noudattamisen varmistamiseksi.

21.A.57 Käsikirjat

Tyyppitodistuksen ja rajoitetun tyyppitodistuksen haltijan on laadittava tuotteelle kaikkien sellaisten käsikirjojen alkuperäiskappaleet, joita sovellettavat tyyppisertifioinnin perusteet ja ympäristönsuojeluvaatimukset edellyttävät, ylläpitää ja päivittää niitä sekä toimitettava pyydettäessä virastolle käsikirjojen jäljenteet.

21.A.61 Jatkuvan lentokelpoisuuden ylläpitämistä koskevat ohjeet

a) Tyyppitodistuksen ja rajoitetun tyyppitodistuksen haltijan on laadittava jatkuvan lentokelpoisuuden ylläpitämistä varten vähintään yksi täydellinen ohjesarja, joka sisältää sovellettavien tyyppisertifioinnin perusteiden mukaisesti laaditut kuvaukset ja toteutusohjeet; ohjesarja on toimitettava jokaiselle yhden tai useamman ilma-aluksen, moottorin tai potkurin tunnetulle omistajalle tuotteen toimituksen yhteydessä tai välittömästi kyseisen ilma-aluksen ensimmäisen lentokelpoisuustodistuksen antamisen jälkeen, joista ajankohdista on valittava myöhäisempi, ja sen jälkeen antaa ohjeet pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvollisuutta. Joidenkin jatkuvan lentokelpoisuuden ylläpitämistä koskevien käsikirjojen tai niiden osien toimittaminen, jotka liittyvät peruskorjaukseen tai muuhun raskaaseen huoltoon, saa viivästyä siihen saakka, kunnes tuote on otettu käyttöön, mutta ohjeiden on oltava käytettävissä ennen kuin mikään tuote saavuttaa määritetyn iän tai lentotuntien tai -käyttökertojen lukumäärän.

b) Lisäksi jatkuvan lentokelpoisuuden ylläpitämistä koskevien ohjeiden muutokset on toimitettava tuotteen kaikille tunnetuille käyttäjille sekä pyynnöstä jokaiselle, jonka on noudatettava jotakin ohjeisiin sisältyvää velvollisuutta. Virastolle on toimitettava ohjelma, josta käy ilmi, miten jatkuvan lentokelpoisuuden ylläpitämistä koskevien ohjeiden muutokset jaetaan.

(C ALALUKU – EI KÄYTÖSSÄ)

D ALALUKU – TYYPPITODISTUKSIIN JA RAJOITETTUIHIN TYYPPITODISTUKSIIN TEHTÄVÄT MUUTOKSET

21.A.90A Soveltamisala

Tässä alaluvussa vahvistetaan menettely tyyppisuunnitelmien ja tyyppitodistusten muuttamista varten sekä vahvistetaan niiden hakijoiden ja haltijoiden oikeudet ja velvollisuudet. Lisäksi tässä alaluvussa määritellään vakiomuutokset, joihin ei sovelleta tämän alaluvun mukaista hyväksyntämenettelyä. Tässä alaluvussa tehdyt viittaukset tyyppitodistuksiin kattavat sekä tyyppitodistukset että rajoitetut tyyppitodistukset.

21A.90B Vakiomuutokset

a) Vakiomuutokset ovat tyyppisuunnitelmaan tehtäviä muutoksia, jotka 1. koskevat seuraavia ilma-aluksia: i) lentokoneet, joiden suurin sallittu lentoonlähtömassa (MTOM) on enintään 5 700 kg; ii) pyöriväsiipiset ilma-alukset, joiden MTOM on enintään 3 175 kg; iii) purjelentokoneet, moottoripurjelentokoneet, ilmapallot ja ilmalaivat siten kuin ELA1- tai ELA2-luokassa on määritelty; 2. ovat viraston julkaisemiin sellaisiin sertifiointieritelmiin sisältyvien suunnittelutietojen mukaisia, joihin sisältyvät hyväksyttävät menetelmät, tekniikat ja käytännöt vakiomuutosten toteuttamiseksi ja tunnistamiseksi sekä niihin liittyvät jatkuvaa lentokelpoisuutta koskevat ohjeet; ja 3. eivät ole ristiriidassa tyyppitodistuksen haltijan tietojen kanssa.

b) Vakiomuutoksiin ei sovelleta 21A.91–21A.109 kohtaa.

21.A.91 Tyyppisuunnitelman muutosten luokitus

Tyyppisuunnitelmien muutokset jaetaan suuriin ja pieniin muutoksiin. Pieni muutos on muutos, joka ei vaikuta merkittävästi tuotteen massaan, tasapainoon, rakennelujuuteen, luotettavuuteen, käyttöominaisuuksiin, melutasoon, polttoaineen päästöihin, pakokaasupäästöihin tai muihin ominaisuuksiin, jotka vaikuttavat tuotteen lentokelpoisuuteen. Rajoittamatta 21.A.19 kohdan soveltamista kaikkia muita muutoksia pidetään tässä luvussa suurina muutoksina. Suuret ja pienet muutokset on hyväksyttävä 21.A.95 tai 21.A.97 kohdan mukaisesti sekä yksilöitävä asianmukaisesti.

21.A.92 Hakukelpoisuus

a) Vain tyyppitodistuksen haltija voi hakea tyyppisuunnitelmaan tehtävän suuren muutoksen hyväksymistä tämän alaluvun mukaisesti. Muiden on haettava tyyppisuunnitelmaan tehtävän suuren muutoksen hyväksymistä E alaluvun mukaisesti.

b) Kuka tahansa luonnollinen henkilö tai oikeushenkilö voi hakea tyyppisuunnitelmaan tehtävän pienen muutoksen hyväksymistä tämän alaluvun mukaisesti.

21.A.93 Hakeminen

Hakemus tyyppisuunnitelmaan tehtävän muutoksen hyväksymisestä on tehtävä viraston vahvistamassa muodossa ja sen vahvistamalla tavalla, ja hakemuksessa on oltava:

a) Muutoksen kuvaus, josta käyvät ilmi: 1. kaikki tyyppisuunnitelman ja hyväksyttyjen käsikirjojen osat, joihin muutos vaikuttaa; ja 2. sertifiointieritelmät ja ympäristönsuojeluvaatimukset, jotka muutos on suunniteltu täyttämään 21.A.101 kohdan mukaisesti.

b) Tiedot mahdollisista uudelleentutkinnoista, jotka tarvitaan sen osoittamiseksi, että muutettu tuote on sovellettavien sertifiointieritelmien ja ympäristönsuojeluvaatimusten mukainen.

21.A.95 Pienet muutokset

Tyyppisuunnitelmaan tehtävät pienet muutokset luokittelee ja hyväksyy joko:

a) virasto; tai

b) asianmukaisesti hyväksytty suunnitteluorganisaatio viraston kanssa sovitun menettelyn mukaisesti.

21.A.97 Suuret muutokset

a) Suuren muutoksen hyväksynnän hakijan on: 1. toimitettava virastolle olennaiset tiedot sekä kaikki tarvittavat kuvaustiedot tyyppisuunnitelmaan tehtävästä muutoksesta; 2. osoitettava, että muutettu tuote on sovellettavien sertifiointieritelmien ja ympäristönsuojeluvaatimusten mukainen 21.A.101 kohdassa määritetyllä tavalla; 3. noudatettava 21.A.20 kohdan b, c ja d alakohdan vaatimuksia; ja 4. annettava 21.A.20 kohdan d alakohdassa tarkoitettu vakuutus J alaluvun ehtojen mukaisesti, jos hakijalla on asianmukainen suunnitteluorganisaation hyväksyntä; ja 5. noudatettava 21.A.33 kohdan ja tarvittaessa 21.A.35 kohdan vaatimuksia.

b) Tyyppisuunnitelmaan tehtävän suuren muutoksen hyväksyntä on rajattu koskemaan vain sitä tai niitä tyyppisuunnitelman kokoonpanoja, joihin muutos on tehty.

21.A.101 Sovellettavat sertifiointieritelmät ja ympäristönsuojeluvaatimukset

a) Tyyppitodistuksen muutoksen hakijan on osoitettava, että muutettu tuote noudattaa siihen sovellettavia lentokelpoisuussääntöjä, jotka ovat voimassa muutoksen hakemispäivänä, ellei noudateta myöhemmin voimaantulevien muutosten sertifiointieritelmiä hakijan päätöksestä tai e ja f alakohdan mukaisesti, ja 21.A.18 kohdan mukaisia ympäristönsuojeluvaatimuksia.

b) poiketen siitä, mitä a alakohdassa säädetään hakija voi osoittaa, että muutettu tuote on yhdenmukainen jonkin aiemman a alakohdassa määritetyn lentokelpoisuussääntöjen lisäyksen ja muun sellaisen sertifiointieritelmän kanssa, jonka virasto katsoo liittyvän asiaan suoraan. Lentokelpoisuussääntöjen aiemmalle muutokselle ei kuitenkaan voida antaa etusijaa siihen lentokelpoisuussääntöön nähden, johon tyyppitodistuksessa on viitattu. Hakija voi osoittaa aiemman lentokelpoisuussääntöjen muutoksen noudattamisen seuraavien osalta: 1. Muutos, jota virasto ei pidä merkittävänä. Virasto ottaa tietyn muutoksen merkityksellisyyttä arvioidessaan huomioon kaikki asiaan liittyvät aiemmat olennaiset suunnitelmamuutokset sekä kaikki tuotteen tyyppitodistukseen sovellettavien sertifiointieritelmien asiaan liittyvät muutokset. Yhden seuraavista perusteista täyttäviä muutoksia pidetään automaattisesti merkittävinä: i) yleiskokoonpanoa tai rakenneperiaatteita ei ole säilytetty; ii) muutettavan tuotteen sertifiointiin liittyneet oletukset eivät enää pidä paikkaansa. 2. Sellainen alue, järjestelmä, osa tai laite, johon muutos ei viraston mukaan vaikuta. 3. Sellainen alue, järjestelmä, osa tai laite, johon muutos vaikuttaa, mutta jonka osalta a alakohdassa kuvaillun lentokelpoisuussäännön noudattaminen ei viraston mukaan merkittävästi parantaisi muutetun tuotteen turvallisuustasoa tai olisi epäkäytännöllistä toteuttaa.

c) Hakija, joka hakee muutosta ilma-alukseen (muuhun kuin pyöriväsiipiseen ilma-alukseen), jonka enimmäispaino on enintään 2 722 kg tai muuhun kuin turbiinimoottorikäyttöiseen pyöriväsiipiseen ilma-alukseen, jonka enimmäispaino on enintään 1 361 kg, voi osoittaa, että muutettu tuote on tyyppisertifioinnissa käytettyjen tyyppisertifioinnin perusteiden mukainen. Jos virasto kuitenkin katsoo, että muutos on merkittävä jollakin alueella, virasto voi määrätä noudatettavaksi tyyppisertifioinnissa kyseisten tyyppisertifioinnin perusteiden sellaista lisäystä, joka on voimassa hakemispäivänä, sekä mitä tahansa sertifiointieritelmää, jonka virasto katsoo liittyvän asiaan suoraan, ellei virasto myös katso, että kyseisen lisäyksen tai sertifiointieritelmän noudattaminen ei merkittävästi parantaisi muutetun tuotteen turvallisuustasoa tai olisi epäkäytännöllistä toteuttaa.

d) Jos virasto katsoo, että muutoksenhakupäivänä voimassa oleva lentokelpoisuussääntö ei sisällä riittäviä vaatimuksia ehdotetun muutoksen osalta, hakijan on noudatettava myös kaikkia erityisehtoja ja niiden muutoksia, jotka säädetään noudatettaviksi 21.A.16B kohdan ehtojen mukaisesti, jotta voidaan saavuttaa turvallisuustaso, joka vastaa muutosta koskevan hakemuksen päivänä voimassa olevan lentokelpoisuussäännön avulla saavutettavaa tasoa.

e) Suuren lentokoneen ja suuren pyöriväsiipisen ilma-aluksen tyyppitodistuksen muutosta koskeva hakemus on voimassa viisi vuotta ja muun tyyppitodistuksen muutoshakemus kolme vuotta. Jos muutosta ei ole hyväksytty tai on ilmeistä, että sitä ei hyväksytä tässä alakohdassa tarkoitetun ajanjakson kuluessa, hakija voi: 1. tehdä tyyppitodistuksen muutoksesta uuden hakemuksen ja noudattaa kaikkia a alakohdan ehtoja, joita sovellettiin myös alkuperäiseen muutosta koskevaan hakemukseen; tai 2. hakea alkuperäiseen hakemukseen pidennystä ja noudattaa niitä a alakohdan mukaisia ehtoja, jotka ovat voimassa hakijan valitsemana hakemuksen päivänä, joka ei saa olla aikaisempi kuin päivä, joka edeltää muutoksen hyväksymispäivää enintään tässä alakohdassa alkuperäistä muutoshakemusta varten vahvistetun ajan.

f) Jos hakija haluaa noudattaa jotakin sellaisen lentokelpoisuussääntöihin tehdyn muutoksen mukaista sertifiointieritelmää, joka on tullut voimaan tyyppimuutosta koskevan hakemuksen jättämisen jälkeen, hakijan on noudatettava myös muita sertifiointieritelmiä, joiden virasto katsoo liittyvän suoraan asiaan.

21.A.103 Hyväksynnän antaminen

a) Hakijalla on oikeus siihen, että virasto hyväksyy tyyppisuunnitelman suuren muutoksen seuraavien edellytysten täyttyessä: 1. hakija on antanut 21.A.20 kohdan d alakohdassa tarkoitetun vakuutuksen; ja 2. on osoitettu, että: i) muutettu tuote on sovellettavien sertifiointieritelmien ja ympäristönsuojeluvaatimusten mukainen, kuten 21.A.101 kohdassa eritellään; ii) mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; ja iii) mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan.

b) Tyyppisuunnitelmaan tehtävä pieni muutos hyväksytään 21.A.95 kohdan mukaisesti vain, jos on osoitettu, että muutettu tuote on sovellettavien sertifiointieritelmien mukainen sen mukaan, mitä 21.A.101 kohdassa eritellään.

21.A.105 Tietojen säilyttäminen

Hakijan on pidettävä kaikki olennaiset suunnittelutiedot, piirustukset ja koeraportit mukaan lukien muutetun tuotteen tarkastustiedot viraston käytettävissä ja tiedot on säilytettävä, jotta voidaan hankkia tarvittavat tiedot muutetun tuotteen jatkuvan lentokelpoisuuden ylläpitämisen ja sovellettavien ympäristönsuojeluvaatimusten mukaisuuden varmistamiseksi.

21.A.107 Jatkuvan lentokelpoisuuden ylläpitämistä koskevat ohjeet

a) Tyyppisuunnitelmaan tehtävän pienen muutoksen hyväksynnän haltijan on laadittava jatkuvan lentokelpoisuuden ylläpitämistä varten sovellettavien tyyppisertifioinnin perusteiden mukaisesti vähintään yksi muutosohjesarja sitä tuotetta varten, johon pieni muutos tehdään, ja toimitettava se jokaiselle yhden tai useamman sellaisen ilma-aluksen, moottorin tai potkurin tunnetulle omistajalle, johon pieni muutos tehdään, tuotteen toimituksen tai kyseisen ilma-aluksen ensimmäisen lentokelpoisuustodistuksen antamisen yhteydessä, joista ajankohdista on valittava myöhäisempi, ja sen jälkeen antaa ohjeiden muutokset pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta.

b) Lisäksi jatkuvan lentokelpoisuuden ylläpitämistä koskevien ohjeiden kyseisiin muutoksiin tehtävät muutokset on annettava kaikkien niiden tuotteiden tunnettujen käyttäjien tietoon, joissa pientä muutosta käytetään, ja ne on pyynnöstä annettava jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta.

21.A.109 Velvollisuudet ja EPA-merkintä

Tyyppisuunnitelman pienen muutoksen hyväksynnän haltijan on:

a) sitouduttava 21.A.4, 21.A.105 ja 21.A.107 kohdassa vahvistettuihin velvollisuuksiin; ja

b) tehtävä 21.A.804 kohdan a alakohdan mukainen merkintä, joka sisältää kirjaimet ”EPA” (osien eurooppalainen hyväksyntä).

E ALALUKU – LISÄTYYPPITODISTUKSET

21.A.111 Soveltamisala

Tässä alaluvussa vahvistetaan menettely tyyppisuunnitelmien suurten muutosten hyväksymistä varten lisätyyppitodistusmenettelyllä sekä vahvistetaan kyseisten todistusten hakijoiden ja haltijoiden oikeudet ja velvollisuudet.

21.A.112A Hakukelpoisuus

Luonnollinen henkilö tai oikeushenkilö (organisaatio), joka on osoittanut tai on osoittamassa pätevyytensä 21.A.112B kohdan mukaisesti, voi hakea lisätyyppitodistusta tämän alaluvun ehtojen mukaisesti.

21.A.112B Pätevyyden osoittaminen

a) Lisätyyppitodistusta hakevan organisaation on osoitettava pätevyytensä viraston J alaluvun mukaisesti antaman suunnitteluorganisaation hyväksynnän avulla.

b) Poiketen siitä, mitä a alakohdassa säädetään hakija voi pyytää virastolta lupaa osoittaa pätevyytensä muulla tavoin ja käyttää siihen menettelytapoja, joissa esitetään erityiset suunnitteluperiaatteet, käytettävissä olevat resurssit sekä tämän alaluvun vaatimusten noudattamiseen tarvittavien toimintojen järjestys.

c) Poiketen siitä, mitä a ja b alakohdassa säädetään, hakija voi valita pätevyyden osoittamistavaksi sellaiselle 21.A.14 kohdan c alakohdassa määritellylle sertifiointiohjelmalle saadun viraston hyväksynnän, jossa esitetään yksityiskohtaisesti menetelmät ilma-aluksen, moottorin tai potkurin lisätyyppitodistuksen vaatimustenmukaisuuden osoittamiseksi.

21.A.113 Lisätyyppitodistuksen hakeminen

a) Lisätyyppitodistusta koskeva hakemus on tehtävä viraston vahvistamassa muodossa ja vahvistamalla tavalla.

b) Lisätyyppitodistusta koskevan hakemuksen mukana on toimitettava 21.A.93 kohdassa vaaditut kuvaukset ja tunnistetiedot. Lisäksi hakemuksen mukana on toimitettava perustelut sille, että tiedot, joihin tunnistetiedot perustuvat, ovat riittävät joko hakijan omassa käytössä olevina resursseina tai tyyppitodistuksen haltijan kanssa tehdyn sopimuksen perusteella.

21.A.114 Vaatimustenmukaisuuden osoittaminen

Lisätyyppitodistuksen hakijan on noudatettava 21.A.97 kohtaa.

21.A.115 Lisätyyppitodistuksen antaminen

Hakijalla on oikeus viraston antamaan lisätyyppitodistukseen seuraavien edellytysten täyttyessä:

a) hakija on antanut kohdassa 21.A.20 kohdan b alakohdassa tarkoitetun vakuutuksen; ja

b) on osoitettu, että: 1. muutettu tuote on sovellettavien sertifiointieritelmien ja ympäristönsuojeluvaatimusten mukainen, kuten 21.A.101 kohdassa eritellään; 2. mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; ja 3. mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan.

c) hakija on osoittanut pätevyytensä 21.A.112B kohdan mukaisesti;

d) hakija on tehnyt tyyppitodistuksen haltijan kanssa 21.A.113 kohdan b alakohdassa tarkoitetun sopimuksen: 1. tyyppitodistuksen haltija on ilmoittanut, ettei sillä ole teknisiä moitteita 21.A.93 kohdan mukaisesti toimitettujen tietojen osalta; ja 2. tyyppitodistuksen haltija on suostunut toimimaan yhteistyössä lisätyyppitodistuksen haltijan kanssa sen varmistamiseksi, että kaikkia muutetun tuotteen jatkuvan lentokelpoisuuden ylläpitämiseen liittyviä velvoitteita noudatetaan 21.A.44 ja 21.A.118A kohtaa noudattamalla.

21.A.116 Siirrettävyys

Lisätyyppitodistuksen voi siirtää ainoastaan luonnolliselle henkilölle tai oikeushenkilölle, joka voi sitoutua 21.A.118A kohdan velvoitteisiin ja on osoittanut kelpoisuutensa tätä varten 21.A.112B kohdan perusteiden mukaisesti, lukuun ottamatta ELA1-ilma-aluksia, joiden osalta kyseinen luonnollinen henkilö tai oikeushenkilö on pyytänyt virastolta lupaa soveltaa menettelyjä, joilla kuvaillaan sen toimet näihin velvoitteisiin sitoutumiseksi.

21.A.117 Tuotteen sen osan muuttaminen, jota lisätyyppitodistus koskee

a) Tuotteen siihen osaan, jota lisätyyppitodistus koskee, tehtävät pienet muutokset on luokiteltava ja hyväksyttävä D alaluvun mukaisesti.

b) Tuotteen siihen osaan, jota lisätyyppitodistus koskee, tehtävät suuret muutokset on hyväksyttävä erillisellä lisätyyppitodistuksella tämän alaluvun mukaisesti.

c) Poiketen siitä, mitä b alakohdassa säädetään tuotteen siihen osaan tehtävät suuret muutokset, jotka lisätyyppitodistuksen haltijan itsensä toimittama lisätyyppitodistus kattaa, voidaan hyväksyä muutoksena olemassa olevaan lisätyyppitodistukseen.

21.A.118A Velvollisuudet ja EPA-merkintä

Jokaisen lisätyyppitodistuksen haltijan on:

a) huolehdittava velvollisuuksista, jotka 1. vahvistetaan 21.A.3A, 21.A.3B, 21.A.4, 21.A.105, 21.A.119 ja 21.A.120 kohdassa; 2. johtuvat yhteistyöstä tyyppitodistuksen haltijan kanssa 21.A.115 kohdan c alakohdan 2 alakohdan mukaisesti; ja täytettävä 21.A.112B kohdan perusteet;

b) tehtävä 21.A.804 kohdan a alakohdan mukainen merkintä, joka sisältää kirjaimet ”EPA”.

21.A.118B Voimassaolo ja voimassa pysyminen

a) Lisätyyppitodistus on voimassa toistaiseksi. Se pysyy voimassa, jos: 1. todistuksen haltija täyttää jatkuvasti tämän liitteen I (21 osa) vaatimukset; ja 2. todistusta ei ole luovutettu tai peruutettu viraston vahvistamien hallinnollisten menettelyjen mukaisesti.

b) Jos lisätyyppitodistus luovutetaan tai peruutetaan, se on palautettava virastolle.

21.A.119 Käsikirjat

Lisätyyppitodistuksen haltijan on laadittava tuotteelle kaikkien sellaisten käsikirjojen alkuperäiskappaleet, joita sovellettavat tyyppisertifioinnin perusteet ja tuotteen ympäristönsuojeluvaatimukset edellyttävät ja jotka ovat tarpeen lisätyyppitodistuksen mukaisesti tehtyjen muutosten kattamiseksi, ylläpitää ja päivittää niitä sekä toimittaa pyydettäessä virastolle käsikirjojen jäljennökset.

21.A.120 Jatkuvan lentokelpoisuuden ylläpitämistä koskevat ohjeet

a) Ilma-aluksen, moottorin tai potkurin lisätyyppitodistuksen haltijan on laadittava jatkuvan lentokelpoisuuden ylläpitämistä varten sovellettavien tyyppisertifioinnin perusteiden mukaisesti vähintään yksi muutosohjesarja, joka on toimitettava jokaiselle yhden tai useamman sellaisen ilma-aluksen, moottorin tai potkurin tunnetulle omistajalle, jonka ominaisuuksia lisätyyppitodistus koskee, tuotteen toimituksen tai kyseisen ilma-aluksen ensimmäisen lentokelpoisuustodistuksen antamisen yhteydessä, joista ajankohdista on valittava myöhäisempi, ja sen jälkeen antaa ohjeet pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta. Joidenkin jatkuvan lentokelpoisuuden ylläpitämistä koskevien käsikirjojen muutosten tai niiden osien toimittaminen, jotka liittyvät peruskorjaukseen tai muuhun raskaaseen huoltoon, saa viivästyä siihen saakka, kunnes tuote on otettu käyttöön, mutta ohjeiden on oltava käytettävissä ennen kuin mikään tuote saavuttaa määrätyn iän tai lentotuntien tai käyttökertojen lukumäärän.

b) Lisäksi jatkuvan lentokelpoisuuden ylläpitämistä koskevien ohjeiden kyseisiin muutoksiin tehtävät muutokset on annettava kaikkien niiden tuotteiden tunnettujen käyttäjien tietoon, joissa lisätyyppitodistusta käytetään, ja ne on pyynnöstä annettava jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta. Virastolle on toimitettava ohjelma, josta käy ilmi, miten jatkuvan lentokelpoisuuden ylläpitämistä koskevien ohjeiden muutokset jaetaan.

F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ

21.A.121 Soveltamisala

a) Tässä alaluvussa vahvistetaan menettelytavat sellaiseen tuotteeseen, osaan ja laitteeseen sovellettavien suunnittelutietojen noudattamisen osoittamiseksi, joka on tarkoitettu valmistettavaksi ilman G alaluvun mukaista tuotanto-organisaation hyväksyntää.

b) Tässä alaluvussa vahvistetaan tämän alaluvun mukaisesti valmistettujen tuotteiden, osien tai laitteiden valmistajan velvollisuuksia koskevat säännöt.

21.A.122 Hakukelpoisuus

Luonnollinen henkilö tai oikeushenkilö voi hakea vaatimustenmukaisuuden osoittamista yksittäisille tuotteille, osille tai laitteille tämän alaluvun mukaisesti, jos:

a) hakijalla on hyväksyntä tai hän on hakenut hyväksyntää, joka kattaa kyseisen tuotteen, osan tai laitteen suunnittelun; tai

b) hakija on varmistanut riittävän koordinaation tuotannon ja suunnittelun välillä tekemällä suunnitteluhyväksynnän haltijan tai hakijan kanssa asianmukaisen sopimuksen.

21.A.124 Hakeminen

a) Yksittäisten tuotteiden, osien ja laitteiden vaatimuksenmukaisuuden osoittamista koskeva hakemus tämän alaluvun mukaisesti on tehtävä toimivaltaisen viranomaisen vahvistamassa muodossa ja vahvistamalla tavalla.

b) Hakemuksen on sisällettävä: 1. todisteet, joista käy soveltuvin osin ilmi: i) että G alaluvun mukaisen tuotanto-organisaation hyväksynnän antaminen ei olisi tarkoituksenmukaista; tai ii) että tuotteen, osan tai laitteen sertifiointi tai hyväksyminen tämän alaluvun mukaisesti on tarpeen odotettaessa G alaluvun mukaista tuotanto-organisaation hyväksyntää; 2. yhteenveto 21.A.125A kohdan b alakohdassa vaadituista tiedoista.

21.A.125A Hyväksymiskirjeen antaminen

Hakijalla on oikeus saada toimivaltaisen viranomaisen antama hyväksymiskirje, jossa viranomainen hyväksyy yksittäisten tuotteiden, osien ja laitteiden vaatimustenmukaisuuden osoittamisen tämän alaluvun mukaisesti, sen jälkeen kun:

a) se on laatinut tuotannonvalvontajärjestelmän, jonka avulla varmistetaan, että jokainen tuote, osa tai laite on sitä koskevien suunnittelutietojen mukainen ja turvallisessa käyttökunnossa;

b) se on toimittanut käsikirjan, joka sisältää: 1. a alakohdassa vaaditun tuotannonvalvontajärjestelmän kuvauksen; 2. kuvauksen keinoista, joiden avulla tuotannonvalvontajärjestelmän toimivuudesta tehdään päätelmiä; 3. kuvauksen 21.A.127 ja 21.A.128 kohdan mukaisesti vaadituista testeistä sekä niiden henkilöiden nimet, joilla on toimivalta 21.A.130 kohdan a alakohdassa tarkoitetuissa asioissa.

c) hakija on osoittanut pystyvänsä antamaan apua 21.A.3A kohdan ja 21.A.129 kohdan d alakohdan mukaisesti.

21.A.125B Havainnot

a) Jos saadaan objektiivisia todisteita siitä, että hyväksymiskirjeen haltija ei noudata tämän liitteen I (21 osa) vaatimuksia, havainnot luokitellaan seuraavasti: 1. tason yksi havainto on sellainen poikkeama tämän liitteen I (21 osa) vaatimuksista, josta voisi seurata hallitsemattomia poikkeamia sovellettavista suunnittelutiedoista ja joka voisi vaikuttaa ilma-aluksen turvallisuuteen; 2. tason kaksi havaintoja ovat kaikki poikkeamat tämän liitteen I (21 osa) vaatimuksista, joita ei luokitella tason yksi havainnoiksi.

b) Tason kolme havainto on seikka, jonka on objektiivisten todisteiden perusteella todettu sisältävän mahdollisia ongelmia, joista voisi seurata a alakohdan mukainen poikkeama vaatimuksista.

c) Kun ilmoitus 21.B.125 kohdan mukaisesta havainnosta on saatu: 1. tason yksi havainnon osalta hyväksymiskirjeen haltijan on osoitettava toimivaltaista viranomaista tyydyttävät korjaustoimenpiteet enintään 21 työpäivän kuluessa siitä, kun havainnoista on tehty kirjallinen vahvistus; 2. tason kaksi havainnon osalta toimivaltaisen viranomaisen hyväksymän korjausajanjakson on vastattava havainnon luonnetta ylittämättä aluksi kuitenkaan kolmea kuukautta. Tietyissä olosuhteissa ja poikkeamahavainnon luonteen perusteella toimivaltainen viranomainen voi kuitenkin jatkaa kolmen kuukauden ajanjaksoa toimivaltaista viranomaista tyydyttävän korjaussuunnitelman mukaisesti; 3. tason kolme havainto ei edellytä hyväksymiskirjeen haltijalta välittömiä toimenpiteitä.

d) Tason yksi ja kaksi havaintojen johdosta hyväksymiskirjeen noudattamatta jättäminen voi edellyttää sen rajoittamista osittain tai kokonaan, voimassaolon keskeyttämistä tai peruuttamista 21.B.145 kohdan mukaisesti. Hyväksymiskirjeen haltijan on viipymättä vahvistettava vastaanottaneensa tiedon hyväksymiskirjeen rajoittamisesta, voimassaolon keskeyttämisestä tai peruuttamisesta.

21.A.125C Voimassaolo ja voimassa pysyminen

a) Hyväksymiskirje annetaan rajoitetuksi ajaksi enintään vuodeksi. Se pysyy voimassa, ellei: 1. hyväksymiskirjeen haltija jätä osoittamatta tämän alaluvun mukaisesti sovellettavien vaatimusten noudattamista; tai 2. ole olemassa todisteita siitä, että valmistaja ei pysty valvomaan tuotteiden, osien tai laitteiden tuotantoa sopimuksen mukaisella tavalla; tai 3. valmistaja enää täytä 21.A.122 kohdan vaatimuksia; tai 4. hyväksymiskirjettä ole luovutettu tai peruutettu 21.B.145 kohdan mukaisesti tai sen voimassaolo ole päättynyt.

b) Jos kirje luovutetaan tai peruutetaan tai sen voimassaolo päättyy, se on palautettava toimivaltaiselle viranomaiselle.

21.A.126 Tuotannonvalvontajärjestelmä

a) Edellä 21.A.125A kohdan a alakohdassa vaaditun tuotannonvalvontajärjestelmän avulla on voitava määrittää: 1. lopputuotteessa käytettävät saapuvat materiaalit ja ostetut tai alihankintana teetetyt osat ovat sovellettavien suunnittelutietojen määritelmien mukaiset; 2. saapuvat materiaalit sekä ostetut tai alihankintana teetetyt osat on merkitty asianmukaisesti; 3. lopputuotteen laatuun ja turvallisuuteen vaikuttavat prosessit, valmistustekniikat ja -menetelmät toteutetaan toimivaltaisen viranomaisen hyväksymien eritelmien mukaisesti; 4. suunnitelmien muutokset, mukaan lukien materiaalivaihdokset, on hyväksytty D tai E alaluvun mukaisesti ja tarkastettu ennen niiden ottamista käyttöön lopputuotteessa.

b) Edellä 21.A.125A kohdan a alakohdassa vaaditun tuotannonvalvontajärjestelmän avulla on voitava varmistaa myös seuraavat seikat: 1. tuotannossa olevien osien sovellettavien suunnittelutietojen mukaisuus tarkastetaan sellaisissa tuotantovaiheissa, joissa on mahdollista tehdä tarkkoja arvioita; 2. vaurioituvat ja laadultaan heikkenevät materiaalit säilytetään sopivissa tiloissa ja riittävän hyvin suojattuina; 3. ajantasaiset suunnittelupiirustukset ovat helposti tuotanto- ja tarkastushenkilöstön käytettävissä ja niitä käytetään tarvittaessa; 4. hylätyt materiaalit ja osat erotetaan muista ja merkitään tavalla, joka estää niiden asentamisen lopputuotteeseen; 5. suunnittelutiedoista tai -eritelmistä poikkeamisen vuoksi käyttämättä jätetyt materiaalit ja osat, joita voidaan harkita käytettäväksi lopputuotteessa, tarkastetaan ja hyväksytään suunnittelun ja valmistuksen tarkastusmenettelyn mukaisesti. Materiaalit ja osat, jotka todetaan menettelyssä käyttökuntoisiksi, merkitään asianmukaisesti ja tarkastetaan, jos niitä on tarpeen työstää tai korjata. Materiaalit ja osat, jotka hylätään tässä menettelyssä, merkitään ja hävitetään sen varmistamiseksi, että niitä ei käytetä lopputuotteessa; 6. tuotannonvalvontajärjestelmässä syntyviä tietoja ylläpidetään, niihin merkitään tiedot valmiista tuotteesta tai osasta, silloin kun se on mahdollista, ja valmistaja säilyttää ne voidakseen antaa tarvittavat tiedot tuotteen jatkuvan lentokelpoisuuden ylläpitämiseksi.

21.A.127 Kokeet: ilma-alukset

a) Jokaisen tämän alaluvun mukaisesti valmistetun ilma-aluksen valmistajan on laadittava hyväksytty tuotannon koelento- ja maakoemenettely sekä tarkastuslomakkeet ja testata jokainen tuottamansa ilma-alus näiden lomakkeiden mukaisesti voidakseen osoittaa 21.A.125A kohdan a alakohdan asiaa koskevien vaatimusten mukaisuuden.

b) Jokaisen tuotannon koemenettelyn on sisällettävä ainakin seuraavat kohdat: 1. käsittelyominaisuuksien tarkastaminen; 2. lentosuoritusarvojen tarkastaminen (tavanomaista ilma-aluksen mittaristoa käyttäen); 3. ilma-aluksen kaikkien laitteiden ja järjestelmien asianmukaisen toiminnan tarkastaminen; 4. sen tarkastaminen koelennon jälkeen, että kaikki mittarit on merkitty asianmukaisesti ja että kaikki kilvet on asennettu ja tarvittavat lentokäsikirjat ovat käytettävissä; 5. ilma-aluksen käyttöominaisuuksien tarkastaminen maassa; 6. testattavalle ilma-alukselle erityisten piirteiden tarkastaminen.

21.A.128 Kokeet: moottorit ja potkurit

Jokaisen tämän alaluvun mukaisesti valmistettujen moottorien tai potkurien valmistajan on tehtävä jokaiselle moottorille tai säätöpotkurille hyväksyttävä tyyppitodistuksen haltijan asiakirjoissa eritelty toimintakoe sen toteamiseksi, toimiiko laite asianmukaisesti koko sillä toiminta-alueella, jolle se on tyyppisertifioitu, jotta hän voi todeta 21.A.125A kohdan a alakohdan asiaa koskevien vaatimusten noudattamisen.

21.A.129 Valmistajan velvollisuudet

Jokaisen tämän alaluvun mukaisesti valmistetun tuotteen, osan tai laitteen valmistajan on:

a) annettava toimivaltaiselle viranomaiselle mahdollisuus tarkastaa jokainen tuote, osa tai laite;

b) säilytettävä valmistuspaikalla kaikki tekniset tiedot ja piirustukset, jotka ovat tarpeen sen määrittämiseksi, onko tuote sovellettavien suunnittelutietojen mukainen;

c) ylläpidettävä tuotannonvalvontajärjestelmää, jonka avulla varmistetaan, että jokainen tuote on sitä koskevien suunnittelutietojen mukainen ja turvallisen käytön edellyttämässä kunnossa;

d) annettava tyyppitodistuksen, rajoitetun tyyppitodistuksen tai suunnitteluorganisaation hyväksynnän haltijalle apua tuotettaviin tuotteisiin, osiin tai laitteisiin liittyvissä asioissa, jotka liittyvät lentokelpoisuuden ylläpitämiseksi tehtäviin toimenpiteisiin;

e) laadittava ja ylläpidettävä turvallisuuden vuoksi sisäistä poikkeamien raportointijärjestelmää, jonka avulla voidaan kerätä ja arvioida poikkeamaraportit ja tunnistaa ei-toivotut kehityssuunnat tai käsitellä puutteita, sekä koottava raportoitavat poikkeamat. Järjestelmään on kuuluttava myös menettely poikkeamiin liittyvien olennaisten tietojen arvioimista sekä niihin liittyvien tietojen julkaisemista varten;

f) 1. raportoitava tyyppitodistuksen, rajoitetun tyyppitodistuksen tai suunnitteluhyväksynnän haltijalle kaikki tapaukset, joissa valmistaja on luovuttanut tuotteet, osat tai laitteet ja niiden on myöhemmin todettu sisältävän poikkeamia sovellettavista suunnittelutiedoista, sekä selvittää tyyppitodistuksen, rajoitetun tyyppitodistuksen tai suunnitteluhyväksynnän haltijan kanssa poikkeamat, joista voi seurata haittaa turvalliselle käytölle; 2. ilmoitettava virastolle ja jäsenvaltion toimivaltaiselle viranomaiselle kaikki 1 alakohdan mukaisesti havaitut poikkeamat, joista voi seurata turvallisuuden vaarantuminen. Raportit on tehtävä viraston vahvistamassa muodossa ja vahvistamalla tavalla 21.A.3A kohdan b alakohdan 2 alakohdan mukaisesti tai muodossa ja tavalla, jonka jäsenvaltion toimivaltainen viranomainen hyväksyy; 3. jos valmistaja toimii toisen tuotanto-organisaation tavarantoimittajana, ilmoitettava myös kyseiselle toiselle organisaatiolle kaikista tapauksista, joissa valmistaja on luovuttanut tuotteita, osia tai laitteita kyseiselle organisaatiolle ja havainnut myöhemmin, että niissä on mahdollisesti poikkeamia sovellettavista suunnittelutiedoista.

21.A.130 Vaatimustenmukaisuusilmoitus

a) Jokaisen tämän alaluvun mukaisesti valmistetun tuotteen, osan tai laitteen valmistajan on annettava vaatimustenmukaisuusilmoitus täydellisten ilma-alusten osalta EASA 52 -lomakkeella (katso lisäys VIII) tai muiden tuotteiden, osien tai laitteiden osalta EASA 1 -lomakkeella (katso lisäys I). Ilmoituksen allekirjoittaa valtuutettu henkilö, jolla on vastuuasema tuotanto-organisaatiossa.

b) Vaatimustenmukaisuusilmoituksen on sisällettävä: 1. jokaisen tuotteen, osan tai laitteen osalta ilmoitus siitä, että kyseinen tuote, osa tai laite on hyväksyttyjen suunnittelutietojen mukainen ja turvallinen käyttää; 2. jokaisen ilma-aluksen osalta ilmoitus siitä, että ilma-alus on tarkastettu maassa ja lennossa 21.A.127 kohdan a alakohdan mukaisesti; ja 3. jokaisen moottorin tai säätöpotkurin osalta ilmoitus siitä, että valmistaja on tehnyt kyseiselle moottorille tai potkurille toiminnan lopputarkastuksen 21.A.128 kohdan mukaisesti sekä moottorien osalta lisäksi moottorin tyyppitodistuksen haltijan toimittamiin tietoihin perustuvan tarkastuksen siitä, että jokainen valmis moottori on moottorin valmistuspäivänä sovellettavien päästörajoitusten mukainen.

c) Jokaisen tällaisen tuotteen, osan tai laitteen valmistajan on: 1. siirtäessään tuotteen, osan tai laitteen omistusoikeuden ensimmäisen kerran; tai 2. hakiessaan ilma-alukselle ensimmäistä lentokelpoisuustodistusta; tai 3. hakiessaan moottorin, potkurin, osan tai laitteen ensimmäistä lentokelpoisuusasiakirjaa esitettävä ajan tasalla oleva vaatimustenmukaisuusilmoitus toimivaltaisen viranomaisen vahvistettavaksi.

d) Toimivaltainen viranomainen vahvistaa vaatimustenmukaisuusilmoituksen omalla allekirjoituksellaan, jos se toteaa tarkastuksen perusteella, että tuote, osa tai laite on sitä koskevien suunnittelutietojen mukainen ja turvallisessa käyttökunnossa.

G ALALUKU – TUOTANTO-ORGANISAATION HYVÄKSYNTÄ

21.A.131 Soveltamisala

Tässä alaluvussa vahvistetaan:

a) menettely tuotanto-organisaation hyväksynnän antamista varten tuotanto-organisaatioille, jotka osoittavat tuotteiden, osien ja laitteiden vaatimustenmukaisuuden niitä koskevien suunnittelutietojen suhteen;

b) tällaisen hyväksynnän hakijoita ja haltijoita koskevat oikeudet ja velvollisuudet.

21.A.133 Hakukelpoisuus

Luonnollinen henkilö tai oikeushenkilö (organisaatio) voi hakea hyväksyntää tämän alaluvun mukaisesti. Hakijan on:

a) perusteltava määritetyn työn laajuuden osalta, miksi tämän alaluvun mukainen hyväksyntä on tarpeen tietyn suunnitelman vaatimustenmukaisuuden osoittamiseksi; ja

b) oltava kyseisen suunnitelman hyväksynnän haltija tai hakenut sitä; tai

c) oltava varmistanut riittävän koordinaation tuotannon ja suunnittelun välillä tekemällä kyseisen suunnitelman hyväksynnän haltijan tai sellaisen hakijan kanssa asianmukaisen sopimuksen.

21.A.134 Hakeminen

Tuotanto-organisaation hyväksyntää on haettava toimivaltaiselta viranomaiselta sen vahvistamassa muodossa ja vahvistamalla tavalla, ja hakemuksen on sisällettävä yhteenveto 21.A.143 kohdassa vaadituista tiedoista sekä 21.A.151 kohdan mukaisesti annettaviksi haettavista hyväksymisehdoista.

21.A.135 Tuotanto-organisaation hyväksynnän antaminen

Organisaatiolla on oikeus saada toimivaltaisen viranomaisen antama tuotanto-organisaation hyväksyntä osoitettuaan noudattavansa tämän alaluvun asiaa koskevia vaatimuksia.

21.A.139 Laatujärjestelmä

a) Tuotanto-organisaation on osoitettava, että se on perustanut laatujärjestelmän ja pystyy ylläpitämään sitä. Laatujärjestelmän tiedot on kirjattava asiakirjoihin. Laatujärjestelmän on oltava sellainen, että sen avulla organisaatio pystyy varmistamaan, että jokainen organisaation tai sen kumppanien valmistama tai muualta ostettu tai alihankintana teetetty tuote, osa tai laite on sitä koskevien suunnittelutietojen mukainen ja turvallinen käyttää, ja voi näin käyttää 21.A.163 kohdassa määritettyjä oikeuksia.

b) Laatujärjestelmän on sisällettävä seuraavat osat: 1. hyväksynnän laajuuden mukaan seuraavia seikkoja koskevat tarkastusmenettelyt: i) asiakirjojen antaminen, hyväksyminen tai muuttaminen; ii) tavarantoimittajien ja alihankkijoiden arviointitarkastukset ja valvonta; iii) sen todentaminen, että kaikki saapuvat tuotteet, osat, materiaalit ja laitteet, mukaan lukien tuotteiden ostajien uutena tai käytettynä toimittamat, ovat sovellettavissa suunnittelutiedoissa eriteltyjen mukaiset; iv) tunnistettavuus ja jäljitettävyys; v) valmistusprosessit; vi) tarkastaminen ja testaus, mukaan lukien tuotannon koelennot; vii) työvälineiden, jigien ja testauslaitteiden kalibrointi; viii) niiden osien valvonta, jotka eivät täytä vaatimuksia; ix) lentokelpoisuuden koordinointi suunnitteluhyväksynnän hakijan tai haltijan kanssa; x) tietojen kerääminen ja säilyttäminen; xi) henkilökunnan ammattitaito ja pätevyys; xii) valmistustodistusten antaminen; xiii) käsittely, varastointi ja pakkaus; xiv) sisäiset laatuauditoinnit ja niistä seuraavat korjaustoimenpiteet; xv) hyväksymisehtojen mukaisesti tehtävä työ, joka tehdään muualla kuin hyväksytyssä toimipaikassa; xvi) tuotannon valmistumisen jälkeen mutta ennen toimitusta tehtävä työ, jonka tarkoituksena on pitää ilma-alus turvallisessa käyttökunnossa; xvii) ilmailuluvan antaminen ja siihen liittyvien lentoehtojen hyväksyminen. Tarkastusmenettelyihin on sisällyttävä erityisehdot, jotka koskevat kriittisiä osia. 2. Riippumaton laadunvarmistustoiminto laatujärjestelmän dokumentoitujen menettelyjen noudattamisen ja niiden riittävyyden valvomiseksi. Valvontaan on kuuluttava järjestelmä palautteen antamiseksi 21.A.145 kohdan c alakohdan 2 alakohdassa tarkoitetulle henkilölle tai henkilöryhmälle ja lopulta 21.A.145 kohdan c alakohdan 1 alakohdassa tarkoitetulle johtajalle korjaustoimenpiteiden varmistamiseksi tarvittaessa.

21.A.143 Käsikirja

a) Organisaation on toimitettava toimivaltaiselle viranomaiselle tuotanto-organisaation käsikirja, joka sisältää seuraavat tiedot: 1. vastuullisen johtajan allekirjoittama vakuutus siitä, että tuotanto-organisaation käsikirjassa ja muissa käsikirjoissa, joihin siinä viitataan, määritellään, miten hyväksytty organisaatio täyttää tämän alaluvun vaatimukset ja miten niitä noudatetaan jatkuvasti; 2. toimivaltaisen viranomaisen 21.A.145 kohdan c alakohdan 2 alakohdan mukaisesti hyväksymien johtajien asema ja nimet; 3. 21.A.145 kohdan c alakohdan 2 alakohdassa tarkoitettujen johtajien tehtävät ja velvollisuudet, mukaan lukien asiat, joita he voivat käsitellä organisaation puolesta suoraan toimivaltaisen viranomaisen kanssa; 4. organisaatiokaavio, josta käyvät ilmi 21.A.145 kohdan c alakohdan 1 ja 2 alakohdan mukaisesti vaadittujen johtajien vastuuketjut; 5. 21.A.145 kohdan d alakohdassa tarkoitettu luettelo valmistustodistusten antajista; 6. yleinen kuvaus käytettävissä olevista henkilöresursseista; 7. yleinen kuvaus toimitiloista, jotka sijaitsevat tuotanto-organisaation toimiluvassa eritellyissä osoitteissa; 8. yleinen kuvaus tuotanto-organisaation työn laajuudesta hyväksymisehtojen kannalta; 9. menettelyt, joiden mukaisesti organisaation muutoksista ilmoitetaan toimivaltaiselle viranomaiselle; 10. tuotanto-organisaation käsikirjan muutosmenettelyt; 11. kuvaus 21.A.139 kohdan b alakohdan 1 alakohdassa vaaditusta laatujärjestelmästä ja menettelyistä; 12. luettelo 21.A.139 kohdan b alakohdassa tarkoitetuista ulkopuolisista kumppaneista.

b) Tuotanto-organisaation käsikirjaan on tehtävä muutokset, jotka ovat tarpeen organisaation kuvauksen pitämiseksi ajan tasalla ja toimivaltaiselle viranomaiselle on toimitettava jäljennökset kaikista muutoksista.

21.A.145 Hyväksyntää koskevat vaatimukset

Tuotanto-organisaation on osoitettava 21.A.143 kohdan mukaisesti toimitettujen tietojen perusteella, että:

a) se pystyy yleisten hyväksymisvaatimusten, toimitilojen, työolosuhteiden, laitteiden ja työkalujen, prosessien ja niihin liittyvien materiaalien, henkilöstön lukumäärän ja ammattitaidon sekä yleisen organisaation avulla suoriutumaan 21.A.165 kohdan mukaisista velvoitteistaan;

b) kaikkien tarvittavien lentokelpoisuus-, melu-, polttoaine- ja pakokaasupäästötietojen osalta: 1. tuotanto-organisaatio saa virastolta ja tyyppitodistuksen, rajoitetun tyyppitodistuksen tai suunnitteluhyväksynnän haltijalta tai hakijalta tiedot, joita tarvitaan sovellettavien suunnittelutietojen noudattamisen arvioimiseksi; 2. tuotanto-organisaatio on laatinut menettelyn, jonka avulla varmistetaan, että lentokelpoisuus-, melu-, polttoaine- ja pakokaasupäästötiedot otetaan asianmukaisesti huomioon organisaation tuotantotiedoissa; 3. tiedot pidetään ajan tasalla ja ne ovat kaikkien henkilökunnan jäsenten saatavilla, joiden on tarpeen käyttää tietoja tehtäviensä suorittamiseksi;

c) johdon ja henkilöstön osalta: 1. tuotanto-organisaatio on nimittänyt johtajan, joka on vastuussa toimivaltaiselle viranomaiselle. Johtajan vastuuseen organisaatiossa kuuluu sen varmistaminen, että tuotanto tapahtuu vaadittujen standardien mukaisesti ja että tuotanto-organisaatio noudattaa jatkuvasti 21.A.143 kohdassa tarkoitetun käsikirjan tietoja ja menettelyjä; 2. tuotanto-organisaatio on nimittänyt henkilön tai henkilöryhmän, jonka tehtävänä on varmistaa, että organisaatio täyttää tämän liitteen I (21 osa) vaatimukset, sekä määrittänyt kunkin henkilön toimivallan. Tällainen henkilö tai henkilöt ovat suoraan vastuussa 1 alakohdassa tarkoitetulle johtajalle. Nimitettyjen henkilöiden tietojen, taustan ja kokemuksen on oltava asianmukainen heidän velvollisuuksiensa täyttämisen kannalta; 3. kaikkien tasojen henkilöstölle on annettu sille määrättyjen tehtävien suorittamisen kannalta asianmukaiset oikeudet ja yhteistyö tuotanto-organisaation sisällä on kattavaa ja tehokasta lentokelpoisuutta, melua, polttoaineen päästöä ja pakokaasupäästöjä koskevissa asioissa;

d) valmistustodistusten antajien osalta tuotanto-organisaatio on antanut heille valtuutuksen allekirjoittaa 21.A.163 kohdan mukaisesti annettavia asiakirjoja toimiluvan laajuuden ja ehtojen mukaisesti: 1. valmistustodistusten antajien tietämys, tausta (mukaan lukien muut tehtävät organisaatiossa) ja kokemus ovat heille kuuluvien tehtävien kannalta asianmukaiset; 2. tuotanto-organisaatio pitää kirjaa kaikista valmistustodistusten antajista sekä heidän valtuuksiensa laajuudesta; 3. valmistustodistusten antajille annetaan todisteet heidän valtuuksiensa laajuudesta.

21.A.147 Hyväksytyssä tuotanto-organisaatiossa tapahtuvat muutokset

a) Tuotanto-organisaation hyväksynnän antamisen jälkeen kaikki hyväksytyn tuotanto-organisaation muutokset, joilla on merkitystä tuotteen, osan tai laitteen vaatimustenmukaisuuden osoittamisen tai lentokelpoisuuden sekä melu-, polttoaine-, ja pakokaasupäästöjen kannalta, erityisesti laatujärjestelmän muutokset, on hyväksytettävä toimivaltaisella viranomaisella. Hyväksymishakemus on tehtävä toimivaltaiselle viranomaiselle kirjallisesti ja organisaation on osoitettava toimivaltaiselle viranomaiselle ennen muutoksen toteuttamista, että organisaatio täyttää muutoksen jälkeen edelleen tämän alaluvun vaatimukset.

b) Toimivaltainen viranomainen vahvistaa edellytykset, joiden täyttyessä tämän alaluvun mukaisesti hyväksytty tuotanto-organisaatio saa toimia muutosten tekemisen aikana, ellei toimivaltainen viranomainen totea, että hyväksynnän voimassaolo olisi keskeytettävä.

21.A.148 Toimipaikan muutokset

Hyväksytyn tuotanto-organisaation tuotantotilojen sijainnin muutosta on pidettävä merkittävänä muutoksena, joten se on tehtävä 21.A.147 kohdan mukaisesti.

21.A.149 Siirrettävyys

Tuotanto-organisaation hyväksyntää ei voi siirtää muutoin kuin omistajan muutoksen yhteydessä, jolloin kyseessä on 21.A.147 kohdan soveltamisen kannalta merkittävä muutos.

21.A.151 Hyväksymisehdot

Hyväksymisehdoissa on yksilöitävä työn laajuus, tuotteet tai osa- ja laiteluokat tai molemmat, joiden osalta hyväksynnän haltija saa harjoittaa 21.A.163 kohdassa tarkoitettuja oikeuksia.

Ehdot on ilmoitettava tuotanto-organisaation hyväksynnän osana.

21.A.153 Hyväksymisehtojen muuttaminen

Kaikkien hyväksymisehtojen muutosten on oltava toimivaltaisen viranomaisen hyväksymiä. Hyväksymisehtojen muutosta koskeva hakemus on tehtävä toimivaltaisen viranomaisen vahvistamassa muodossa ja vahvistamalla tavalla. Hakijan on täytettävä tämän alaluvun asiaa koskevat vaatimukset.

21.A.157 Tutkinnat

Tuotanto-organisaation on tehtävä järjestelyt, joiden avulla toimivaltainen viranomainen pystyy tekemään tutkintoja, mukaan lukien kumppanien ja alihankkijoiden tutkinnat, jotka ovat tarpeen tämän alaluvun sovellettavien vaatimusten noudattamisen varmistamiseksi.

21.A.158 Havainnot

a) Jos saadaan objektiivisia todisteita siitä, että tuotanto-organisaation hyväksynnän haltija ei noudata tämän liitteen I (21 osa) vaatimuksia, havainnot luokitellaan seuraavasti: 1. tason yksi havainto on sellainen poikkeama tämän liitteen I (21 osa) vaatimuksista, josta voisi seurata hallitsemattomia poikkeamia sovellettavista suunnittelutiedoista ja joka voisi vaikuttaa ilma-aluksen turvallisuuteen; 2. tason kaksi havaintoja ovat kaikki poikkeamat tämän liitteen I (21 osa) vaatimuksista, joita ei luokitella tason yksi havainnoiksi.

b) Tason kolme havainto on seikka, jonka on objektiivisten todisteiden perusteella todettu sisältävän mahdollisia ongelmia, joista voisi seurata a alakohdan mukainen poikkeama vaatimuksista.

c) Kun havaintoja koskeva ilmoitus on vastaanotettu 21.B.225 kohdan mukaisesti: 1. tason yksi havainnon osalta tuotanto-organisaation hyväksynnän haltijan on osoitettava toteuttaneensa toimivaltaista viranomaista tyydyttävät korjaustoimenpiteet enintään 21 työpäivän kuluessa siitä, kun havainnoista on tehty kirjallinen vahvistus; 2. tason kaksi havainnon osalta toimivaltaisen viranomaisen hyväksymän korjausajanjakson on vastattava havainnon luonnetta ylittämättä aluksi kuitenkaan kolmea kuukautta. Tietyissä olosuhteissa ja poikkeamahavainnon luonteen perusteella toimivaltainen viranomainen voi kuitenkin jatkaa kolmen kuukauden ajanjaksoa toimivaltaista viranomaista tyydyttävän korjaussuunnitelman mukaisesti; 3. tason kolme havainto ei edellytä tuotanto-organisaation hyväksynnän haltijalta välittömiä toimia.

d) Tason yksi tai kaksi havaintojen johdosta tuotanto-organisaation hyväksyntää voidaan rajoittaa kokonaan tai osittain, hyväksynnän voimassaolo keskeyttää tai peruuttaa 21.B.245 kohdan mukaisesti. Tuotanto-organisaation hyväksynnän haltijan on viipymättä vahvistettava vastaanottaneensa tiedon tuotanto-organisaation hyväksynnän rajoittamisesta, voimassaolon keskeyttämisestä tai peruuttamisesta.

21.A.159 Voimassaolo ja voimassa pysyminen

a) Tuotanto-organisaation hyväksyntä on voimassa toistaiseksi. Se pysyy voimassa, ellei: 1. tuotanto-organisaatio jätä osoittamatta tämän alaluvun sovellettavien vaatimusten noudattamista; tai 2. haltija tai jokin sen kumppani tai alihankkija estä toimivaltaista viranomaista tekemästä 21.A.157 kohdan mukaisia tutkintoja; tai 3. ole olemassa todisteita siitä, että tuotanto-organisaatio ei pysty valvomaan hyväksynnän mukaisten tuotteiden, osien tai laitteiden tuotantoa tyydyttävällä tavalla; tai 4. ole todettu, että tuotanto-organisaatio ei enää täytä 21.A.133 kohdan vaatimuksia; tai 5. todistusta ole luovutettu tai peruutettu 21.B.245 kohdan mukaisesti.

b) Luovutettu tai peruutettu todistus on palautettava toimivaltaiselle viranomaiselle.

21.A.163 Oikeudet

Tuotanto-organisaation hyväksynnän haltija saa 21.A.135 kohdan hyväksymisehdot huomioon ottaen:

a) harjoittaa tämän liitteen I (21 osa) mukaista tuotantotoimintaa;

b) kokonaisten ilma-alusten osalta ja esitettäessä 21.A.174 kohdan mukainen vaatimustenmukaisuusilmoitus (EASA 52 -lomake) ilma-aluksen lentokelpoisuustodistuksen ja melutodistuksen ilman muiden todisteiden esittämistä;

c) muiden tuotteiden, osien tai laitteiden osalta, antaa valmistustodistuksen (EASA 1 -lomake) ilman muiden todisteiden esittämistä;

d) huoltaa organisaation valmistamaa uutta ilma-alusta ja antaa tästä huollosta huoltotodistuksen (EASA 53 -lomake);

e) antaa valmistamalleen ilma-alukselle luvan ilmailuun 21.A.711 kohdan c alakohdan mukaisesti sekä hyväksyä lentoehdot 21.A.710 kohdan b alakohdan mukaisesti tuotannosta vastaavan toimivaltaisen viranomaisen kanssa sovittuja menettelyjä noudattaen, kun tuotanto-organisaatio valvoo itse hyväksyntänsä mukaisesti ilma-aluksen kokoonpanoa ja vahvistaa yhdenmukaisuuden lentämistä varten hyväksyttyjen suunnitteluehtojen kanssa.

21.A.165 Haltijan velvollisuudet

Tuotanto-organisaation hyväksynnän haltijan on:

a) varmistettava, että 21.A.143 kohdan mukaisesti laadittua tuotanto-organisaation käsikirjaa ja asiakirjoja, joihin siinä viitataan, käytetään organisaatiossa työskentelyn perusasiakirjoina;

b) hoidettava tuotanto-organisaatiota tuotanto-organisaation hyväksynnässä hyväksyttyjen tietojen ja menettelyjen mukaisesti;

c) 1. määritettävä, että jokainen valmis ilma-alus on tyyppisuunnitelman mukainen ja turvallisessa käyttökunnossa ennen vaatimustenmukaisuusilmoitusten lähettämistä toimivaltaiselle viranomaiselle; tai 2. määritettävä, että muut tuotteet, osat tai laitteet ovat täydelliset ja vastaavat niitä koskevia suunnittelutietoja ja ovat turvallisessa käyttökunnossa ennen EASA 1 -lomakkeen antamista suunnittelutietojen mukaisuuden ja turvallisen käyttökunnon todistamiseksi, sekä lisäksi moottorien osalta määritettävä moottorin tyyppitodistuksen haltijan toimittamien tietojen mukaisesti, että kukin valmis moottori on siihen sovellettavien, moottorin valmistumispäivänä voimassa olevien 21.A.18 kohdan b alakohdassa määriteltyjen päästövaatimusten mukainen, millä todetaan päästövaatimusten noudattaminen; tai 3. määritettävä, että muut tuotteet, osat tai laitteet ovat niitä koskevien tietojen mukaisia ennen EASA 1 -lomakkeen antamista vaatimustenmukaisuustodistuksena;

d) tallennettava yksityiskohtaiset tiedot kaikista tehdyistä töistä;

e) laadittava ja ylläpidettävä turvallisuuden vuoksi sisäistä poikkeamien raportointijärjestelmää, jonka avulla voidaan kerätä ja arvioida poikkeamaraportit ja tunnistaa ei-toivotut kehityssuunnat tai käsitellä puutteita, sekä koottava raportoitavat poikkeamat. Järjestelmään on kuuluttava myös menettely poikkeamiin liittyvien olennaisten tietojen arvioimista sekä niihin liittyvien tietojen julkaisemista varten;

f) 1. raportoitava tyyppitodistuksen tai suunnitteluhyväksynnän haltijalle kaikki tapaukset, joissa tuotanto-organisaatio on luovuttanut tuotteet, osat tai laitteet ja niiden on myöhemmin todettu sisältävän poikkeamia sovellettavista suunnittelutiedoista, sekä selvittää tyyppitodistuksen tai suunnitteluhyväksynnän haltijan kanssa poikkeamat, joista voi seurata haittaa turvalliselle käytölle; 2. ilmoitettava virastolle ja jäsenvaltion toimivaltaiselle viranomaiselle kaikki 1 alakohdan mukaisesti havaitut poikkeamat, joista voi seurata turvallisuuden vaarantuminen. Raportit on tehtävä viraston vahvistamassa muodossa ja vahvistamalla tavalla 21.A.3A kohdan b alakohdan 2 alakohdan mukaisesti tai muodossa ja tavalla, jonka jäsenvaltion toimivaltainen viranomainen hyväksyy; 3. jos tuotanto-organisaation hyväksynnän haltija toimii toisen tuotanto-organisaation tavarantoimittajana, ilmoitettava myös kyseiselle toiselle organisaatiolle kaikista tapauksista, joissa tuotanto-organisaatio on luovuttanut tuotteita, osia tai laitteita kyseiselle organisaatiolle ja havainnut myöhemmin, että niissä on mahdollisesti poikkeamia sovellettavista suunnittelutiedoista;

g) annettava tyyppitodistuksen tai suunnitteluorganisaation hyväksynnän haltijalle apua tuotettaviin tuotteisiin, osiin tai laitteisiin liittyvissä asioissa, jotka liittyvät lentokelpoisuuden ylläpitämiseksi tehtäviin toimiin;

h) perustettava arkistointijärjestelmä, joka sisältää organisaation kumppaneilleen, tavarantoimittajilleen ja alihankkijoilleen asettamat vaatimukset ja jonka avulla voidaan varmistaa tuotteiden, osien tai laitteiden vaatimustenmukaisuuden perustelemiseksi käytettyjen tietojen säilyminen. Tällaiset tiedot on annettava toimivaltaisen viranomaisen käyttöön ja ne on säilytettävä tuotteiden, osien tai laitteiden lentokelpoisuuden varmistamiseksi tarvittavien tietojen antamista varten;

i) jos hyväksynnän haltija antaa hyväksymisehtojensa mukaisesti huoltotodisteen, määritettävä ennen todisteen antamista, että jokainen valmis ilma-alus on huollettu asianmukaisesti ja on turvallisessa käyttökunnossa;

j) määritettävä tarvittaessa 21.A.163 kohdan e alakohdassa annetun oikeuden mukaisesti ehdot, joiden mukaisesti voidaan antaa lupa ilmailuun;

k) varmistettava tarvittaessa 21.A.163 kohdan e alakohdassa annetun oikeuden mukaisesti ennen kuin ilma-alukselle annetaan lupa ilmailuun, että 21.A.711 kohdan c ja e alakohtaa noudatetaan.

H ALALUKU – LENTOKELPOISUUSTODISTUKSET JA RAJOITETUT LENTOKELPOISUUSTODISTUKSET

21.A.171 Soveltamisala

Tässä alaluvussa vahvistetaan lentokelpoisuustodistusten antamista koskeva menettely.

21.A.172 Hakukelpoisuus

Luonnollinen henkilö tai oikeushenkilö, jonka nimiin on rekisteröity tai rekisteröidään ilma-alus jossakin jäsenvaltiossa (rekisteröintijäsenvaltio) tai henkilön tai oikeushenkilön edustaja voi hakea ilma-alukselle lentokelpoisuustodistuksen tämän alaluvun mukaisesti.

21.A.173 Luokittelu

Lentokelpoisuustodistukset luokitellaan seuraavasti:

a) Lentokelpoisuustodistuksia annetaan ilma-aluksille, jotka ovat tämän liitteen I (21 osa) mukaisesti annetun tyyppitodistuksen mukaisia.

b) Rajoitettuja lentokelpoisuustodistuksia annetaan ilma-aluksille: 1. jotka ovat tämän liitteen I (21 osa) mukaisesti annetun rajoitetun tyyppitodistuksen mukaisia; tai 2. joiden on virastoa tyydyttävällä tavalla osoitettu täyttävän tietyt lentokelpoisuusspesifikaatiot, joilla varmistetaan riittävä turvallisuuden taso.

21.A.174 Hakeminen

a) Edellä 21.A.172 kohdan mukaisesti lentokelpoisuustodistushakemus on tehtävä rekisteröintijäsenvaltion toimivaltaisen viranomaisen vahvistamassa muodossa ja vahvistamalla tavalla.

b) Jokaisen lentokelpoisuustodistuksen tai rajoitetun lentokelpoisuustodistuksen hakemuksen on sisällettävä: 1. haettava lentokelpoisuustodistuksen luokka; 2. uuden ilma-aluksen osalta: i) vaatimustenmukaisuusilmoitus: — joka on annettu 21.A.163 kohdan b alakohdan mukaisesti; tai — joka on annettu 21.A.130 kohdan mukaisesti ja jonka toimivaltainen viranomainen on validoinut; tai — maahantuodun ilma-aluksen osalta vientiviranomaisen ilmoitus siitä, että ilma-alus on viraston hyväksymän suunnitelman mukainen; ii) punnituspöytäkirja kuormaussuunnitelmineen; iii) lentokäsikirja, jos sitä edellytetään kyseistä ilma-alusta koskevissa lentokelpoisuusmääräyksissä; 3. käytetyn ilma-aluksen osalta: i) jos ilma-alus on peräisin jostakin jäsenvaltiosta, M osan mukaisesti annettu lentokelpoisuuden tarkastustodistus; ii) jos ilma-alus on peräisin muusta valtiosta kuin jäsenvaltiosta: — sen valtion toimivaltaisen viranomaisen antama selvitys, jossa ilma-alus on tai on ollut rekisteröity ja josta käy ilmi ilma-aluksen lentokelpoisuustila viranomaisen rekisterissä luovutusajankohtana; — punnituspöytäkirja kuormaussuunnitelmineen; — lentokäsikirja, jos sitä edellytetään kyseistä ilma-alusta koskevissa lentokelpoisuusmääräyksissä; — historiatiedot, joiden avulla voidaan selvittää ilma-aluksen tuotanto-, muutos- ja huoltotilanne, mukaan lukien rajoitukset, jotka liittyvät 21.B.32